Հավելված 1

 Կառավարության

----- ----------- -----թվականի

N ------ որոշման

 **ԿԱՅՈՒՆ ԶԱՐԳԱՑՄԱՆ 6-ՐԴ ՆՊԱՏԱԿԻ ԹԻՐԱԽՆԵՐԻՆ ՀԱՍՆԵԼՈՒ՝ 2021-2030 ԹՎԱԿԱՆՆԵՐԻ ՌԱԶՄԱՎԱՐՈՒԹՅՈՒՆ**

# ՀԱՊԱՎՈՒՄՆԵՐԻ ՑԱՆԿ

|  |  |
| --- | --- |
| ԱՆ  | Առողջապահության նախարարություն  |
| ԱՆ ՀՎԿ ԱԿ  | Առողջապահության նախարարության՝ հիվանդությունների կանխարգելման և վերահսկման ազգային կենտրոն |
| ԱՏՀ | աշխարհագրական տեղեկատվական համակարգ |
| ԲԸՏՄ | ՀՀ կառավարությանը ենթակա բնապահպանության և ընդերքի տեսչական մարմին  |
| ԵՄ ՋՇԴ | Եվրոպական միության` Ջրի շրջանակային դիրեկտիվ |
| ԿԶՆ | Կայուն զարգացման նպատակներ |
| ԿՄԿ | կեղտաջրերի մաքրման կայան |
| ՀԾԿՀ | Հանրային ծառայությունները կարգավորող հանձնաժողով  |
| ՀԿՑ  | հիմնական կատարողական ցուցանիշներ  |
| ՀՄԿ | «Հիդրոօդերևութաբանության և մոնիթորինգի կենտրոն» ՊՈԱԿ |
| ՄԱԿ | Միացյալ ազգերի կազմակերպություն  |
| ՇՄՆ  | Շրջակա միջավայրի նախարարություն  |
| ՇՊ | շահագործում և պահպանում |
| ՊՄԳ  | պետություն-մասնավոր գործընկերություն  |
| ՊՈԱԿՋԱԽ | պետական ոչ առևտրային կազմակերպություն Ջրի ազգային խորհուրդ |
| ՋԹ ՋՄԿ | ջրօգտագործման թույլտվություն ջրի մաքրման կայան |
| ՋՋ ՋՌՀԿՋՌԿԳՋՏԿՄ | ջրամատակարարում և ջրահեռացումջրային ռեսուրսների համապարփակ կառավարում Ջրային ռեսուրսների կառավարման գործակալությունՋրավազանային տարածքային կառավարման մարմին |
| ՋՕԸ | ջրօգտագործողների ընկերություն |
| ՍԱՏՄ | Սննդամթերքի անվտանգության տեսչական մարմին |
| ՎԿ | Վիճակագրական կոմիտե |
| ՏԻՄ ՏԿԵՆ | Տեղական ինքնակառավարման մարմին Տարածքային կառավարման և ենթակառուցվածքների նախարարություն |
| ՔԿ | Քաղաքաշինության կոմիտե |
| CEPA | ՀՀ և ԵՄ միջև կնքված խորը և համապարփակ համագործակցության համաձայնագիր |

# ՆԵՐԱԾՈՒԹՈՒՆ

1. 2015թ. սեպտեմբերին աշխարհի ավելի քան 150 երկրների առաջնորդներ ՄԱԿ-ի՝ Նյու Յորքի կենտրոնական գրասենյակում մասնակցեցին ՄԱԿ-ի Կայուն զարգացման գագաթնաժողովին՝ պաշտոնապես ընդունելով Կայուն զարգացման 2030 օրակարգը, որն այժմ և ապագայում մարդկանց և ամբողջ մոլորակի համար ապահովում է խաղաղության և բարգավաճման ընդհանուր նախագիծ:

2. Օրակարգի հիմքը 2016 թվականի հունվարի 1-ից պաշտոնապես ուժի մեջ մտած Կայուն զարգացման 17 նպատակներն են, որոնք համընդհանուր գործընկերության շրջանակում հրատապ գործելու կոչ են բոլոր՝ ինչպես զարգացած, այնպես էլ զարգացող երկրներին: Հետագա 15 տարիների ընթացքում, հիմնվելով հազարամյակի զարգացման նպատակների արձանագրած հաջողությունների վրա և առաջնորդվելով ՄԱԿ-ի բոլոր անդամ-պետություններին վերաբերող այս նոր նպատակներով, երկրները համախմբելու են իրենց ջանքերը՝ վերացնելու աղքատությունը՝ բոլոր դրսևորումներով, պայքարելու անհավասարության դեմ և լուծելու կլիմայի փոփոխությանն առնչվող խնդիրները, միաժամանակ հետևելով, որ ոչ ոք չանտեսվի: 169 թիրախից բաղկացած 17 նպատակները մշտադիտարկվելու են ըստ ավելի քան 247 համընդհանուր ցուցանիշների։

3. ՄԱԿ-ի 193 անդամ-պետությունները, այդ թվում՝ Հայաստանը, համաձայնության են եկել «Վերափոխենք աշխարհը. կայուն զարգացման օրակարգ 2030» խորագրով փաստաթղթի շուրջ, որի մեջ ներառված են հռչակագիրը, կայուն զարգացման 17 նպատակներն  ու 169 թիրախները, նպատակներն իրականացնելու միջոցներին ու վերանայված համընդհանուր համագործակցությանը վերաբերող բաժինը, ինչպես նաև դիտարկման ու հետագա գործողությունների շրջանակը:

4. Երկրները գիտակցում են, որ աղքատությունը և այլ զրկանքներ վերացնելը պետք է զուգակցվի այն ռազմավարությանը, որը բարելավում է առողջությունն ու կրթությունը, նվազեցնում անհավասարությունը և խթանում տնտեսական աճը՝ միաժամանակ պայքարելով կլիմայի փոփոխության դեմ և աշխատելով պահպանել բնությունը:

5. Կայուն զարգացման 2030 օրակարգը հիմնված է 3 փոխկապակցված տարրերի վրա` տնտեսական աճ, սոցիալական ինտեգրում և շրջակա միջավայրի պահպանություն (Պատկեր 1), որոնք համատեղելը բարդ է և պահանջում է համապարփակ մոտեցում:

Պատկեր 1

6. Ջուրը կայուն զարգացման հիմքն է, և կայուն զարգացման 6-րդ նպատակն ու թիրախները սերտորեն փոխկապակցված են մյուս բոլոր նպատակներին ու թիրախներին:

7. Նպատակների ու թիրախների փոխկապակցվածությունները հիմնականում կարելի է բաժանել 2 տիպի՝

1. ***համազդեցություն,*** երբ մի նապատակը, թիրախն իրականացնելը կարող է օժանդակել կամ ամրապնդել մեկ կամ մի քանի այլ թիրախներ իրականացնելը.
2. ***հակազդեցություն,*** երբ մի նապատկը, թիրախն իրականացնելը կարող է բացասաբար անդրադառնալ մեկ կամ մի քանի այլ թիրախներ իրականացնելուն:

8. Սերտորեն փոխկապակցված են նաև ԿԶՆ6 բոլոր թիրախները. ամեն դեպքում ջրի և սանիտարիայի հասանելիություն և կայուն կառավարում ապահովելու համար անհրաժեշտ է կառավարել մրցակցային ջրօգտագործումները և օգտվել ջրօգտագործման, վերաօգտագործման ու վերաշրջանառության, էկոհամակարգերի պահպանության և ջրի որակի առկա համազդեցություններից:

ԳԼՈՒԽ 1. ՌԱԶՄԱՎԱՐՈՒԹՅԱՆ ՆՊԱՏԱԿԸ, ԽՆԴԻՐՆԵՐԸ ԵՎ ԱԿՆԿԱԼՎՈՂ ԱՐԴՅՈՒՆՔՆԵՐԸ

## 1.1. Ռազմավարության նպատակը

9. Կայուն զարգացման 6-րդ նպատակի թիրախներին հասնելու՝ 2021-2030 թվականների ռազմավարության (այսուհետև՝ Ռազմավարություն) նպատակն է ուրվագծել պետության հանձնառությունը 2030 թվականին Կայուն զարգացման 6-րդ նպատակին (8 թիրախ՝ 11 ցուցանիշով) հասնելու ուղղությամբ (Աղյուսակ 1):

10. Ռազմավարությունը պետության, հասարակության և անհատների ԿԶՆ6 թիրախներին հասնելու, ինչպես նաև լավագույն միջազգային փորձը կիրարկելու և տեղայնացնելու ուղին է։

11. Հայաստանում ԿԶՆ6 թիրախներին հասնելու համար պատասխանատու պետական մարմիններն են ՀՀ ՏԿԵՆ ջրային կոմիտեն, ՀՀ շրջակա միջավայրի, ՀՀ առողջապահության, ՀՀ էկոնոմիկայի նախարարությունները, ինչպես նաև ՀՀ հանրային ծառայությունները կարգավորող հանձնաժողովը։

***Աղյուսակ 1. ԿԶՆ6***

|  |
| --- |
| **ԿԶՆ6 -ՄԱՔՈՒՐ ՋՈՒՐ ԵՎ ՍԱՆԻՏԱՐԻԱ** |
| ***Թիրախ*** | ***Ցուցանիշ*** | ***Չափման միավոր*** | ***2030*** |
| 6.1. բոլորի համար ապահովել անվտանգ ու մատչելի խմելու ջրի հասանելիություն` հավասար ու համընդհանուր հիմունքներով | 6.1.1. անվտանգ խմելու ջրի ծառայությունից օգտվող բնակչության տոկոս | % | 100 |
| 6.2. բոլորին հասանելի դարձնել սանիտարական և հիգիենիկ ծառա­յությունները` հստակ ուշադրություն դարձնելով կանանց ու աղջիկների, ինչպես նաև խոցելի խավերի կարիքներին | 6.2.1.անվտանգ ջրահե­ռացման ծառայու­թյու­նից (ներառյալ ձեռքերը օճառով ու ջրով լվա­նալու համար նախա­տես­ված միջոցներից) օգտվող բնակչության տոկոս | % | 100 |
| 6.3. բարելավել ջրի որակը՝ նվազեցնելով աղտոտումը, բացա­ռելով արտահոսքերը, նվազագույնի հասցնելով քիմիկատներ ու վտան­գավոր նյութեր օգտագոր­ծելը, կիսով չափ կրճատելով չմաքրված կեղտաջրերի քանակը, մեծաց­նելով վերաշրջանառության և վերաօգտագործման չափաբա­ժինը | 6.3.1. մաքրված, անվտանգ կեղտաջրի տոկոս6.3.2. բարձրորակ ջուր ունեցող ջրային մարմինների տոկոս | % | 50առաջընթաց  |
| 6.4. հիմնավորապես մեծացնել ջրօգ­տագործման արդյունավետու­թյունը բոլոր բնագավառներում և ապահովել քաղցրահամ ջրի կայուն ջրառ ու մատակարարում` նվազեց­նելով ջրի անբավարարությունից տուժող մարդկանց թիվը | 6.4.1. արդյու­նա­վետ ջրօգտագործման տո­կո­սի մեջ ժամանակի ընթաց­քում գրանցված փոփոխություն6.4.2. ջրօգտագործման մակարդակ՝ խմելու ջրի հասանելի ռեսուրսնե­րից վերցված ջրի քանակ՝ արտահայտ­ված տոկոսներով (ջրի սթրես) | %% | առաջընթաց առաջընթաց  |
| 6.5. իրականացնել ջրային ռեսուրսների համապարփակ կառա­վարում` ներառելով անդրսահմա­նային համագործակցությունը | 6.5.1. ջրային ռեսուրս­նե­րի համապարփակ կառավարում իրականացնելու աստիճան6.5.2. անդրսահմա­նա­յին ջրային ռեսուրսների կառավարում (միջազ­գա­յին պայմանագրեր) | 0 - 100 | առաջընթաց առաջընթաց |
| 6.6. պահպանել և վերականգնել ջրային և ջրին առնչվող էկոհա­մա­կարգերը` ներառյալ գետերը, լճերը, ջրատար հորիզոնները, սարերը, անտառներն ու ջրաճահճային տարածքները | 6.6.1.ժամանակի ընթացքում ջրային էկո­հա­մակարգերի չափերի փոփոխություն՝ արտա­հայտված տոկոսներով | % | առաջընթաց  |
| 6.ա. ջրին և սանիտարիային առնչվող ծրագրե­րում ու գործո­ղություններում զարգացող երկրնե­րում ընդ­լայ­նել միջազգային համա­գործակ­ցու­թյունը և կարողություն­ները զար­գացնելու աջակցությունը` ներառյալ անձրևաջրերը հավաքե­լու, աղազեր­ծելու, ջրի արդյունավե­տու­թյունը մեծաց­նելու, կեղտաջրերը մաքրելու, վերաշրջանառության և վերաօգ­տա­գործ­ման տեխնոլոգիա­ները | 6.ա.1. կառավարության կողմից ՋՋ ոլորտը զարգացնելու օժանդա­կու­թյան չափ  | ԱՄՆդոլար | առաջընթաց  |
| 6.բ. աջակցել և ուժեղացնել տեղական համայնքների մասնակ­ցու­թյունը բարելավված ջրի և սանիտարիայի կառավարմանը | 6.բ.1. համայնքներում ջրի և ջրահեռացման կառավարման գործա­ռութային քաղաքակա­նու­թյան և գործընթաց­նե­րում տեղական ինք­նա­կառավարման մար­մինների մասնակցու­թյան տոկոս | % | առաջընթաց  |

## 1.2. Ռազմավարության խնդիրները

12. Սույն Ռազմավարության խնդիրներն են՝

1. ԿԶՆ6 թիրախներին հասնելու համար իրականացվող քայլերը հստակ սահմանելը՝ հաշվի առնելով Հայաստանում ջրային ռեսուրսների և ենթակառուցվածքների կառավարման ոլորտում առկա իրավիճակը և հեռանկարները.
2. կարճաժամկետ, միջնաժամկետ ու երկարաժամկետ գործողություններ ներառող միջոցառումների ծրագրեր իրականացնելը՝ ներառյալ միջանկյալ արդյունքները գնահատելու ժամանակացույց սահմանելը.
3. Ռազմավարության նպատակներին հասնելու համար միջբնագավառային համագործակցության հստակ կառուցակարգ ապահովելը.
4. Ռազմավարությունն իրականացնելու մշտադիտարկման և հաշվետվողականության արդյունավետ մեխանիզմներ ստեղծելը.
5. ԿԶՆ6 թիրախներին հասնելու համար արդյունավետ մշտադիտարկում իրականացնելու միջբնագավառային համագործակցության գործուն կառուցակարգ ստեղծելը.
6. ամեն մի ոլորտի համար պատասխանատու պետական մարմինների մարդկային ռեսուրսների վերապատրաստման կարիքները գնահատելը և հզորությունները զարգացնելու ծրագիր մշակելը։

## 1.3. Ակնկալվող արդյունք

13. Ռազմավարությունն իրականացնելով` կապահովվեն Հավելված 2-ում սահմանված գործողությունները՝ ըստ ամեն մի թիրախի և գործողության համար սահմանված ցուցանիշների, որոնք կնպաստեն ՀՀ կողմից ԿԶՆ6 թիրախներին հասնելու ցուցանիշները բարելավելուն:

# ԳԼՈՒԽ 2. ՌԱԶՄԱՎԱՐՈՒԹՅԱՆ ՍԿԶԲՈՒՆՔՆԵՐԸ

14. Սույն Ռազմավարությունը հիմնված է հետևյալ հիմնարար սկզբունքների վրա՝

1. ՀՀ տնտեսական աճի և սոցիալական ինտեգրման ապահովում.
2. մարդու` ջրի, ՋՋ ծառայությունների հասանելիության հիմնարար իրավունքի ճանաչում.
3. մարդու առողջության բարելավում՝ ՋՋ ծառայությունների հասանելիություն ապահովելով.
4. ջրային ռեսուրսների համապարփակ կառավարման սկզբունքի կիրառում.
5. շրջակա միջավայրի, էկոհամակարգերի պահպանության, կլիմայի փոփոխությունը մեղմելու և հարմարվողականության ապահովում.
6. միջազգային լավագույն փորձի կիրառում.
7. ԵՄ համապատասխան կանոնակարգերի ինտեգրում.
8. իրավասու պետական մարմինների դերակատարության մեծացում.
9. որոշումներ ընդունելու գործընթացին հասարակության մասնակցության ապահովում.
10. ներառականության և գենդերային մոտեցումների խթանում։

# ԳԼՈՒԽ 3. ԿԶՆ6 ԹԻՐԱԽՆԵՐԻՆ ՀԱՍՆԵԼՈՒ ԱՇԽԱՏԱՆՔՆԵՐԻ ՀԱՄԱԿԱՐԳՈՒՄԸ, ՄՇՏԱԴԻՏԱՐԿՈՒՄԸ ԵՎ ՀԱՇՎԵՏՎՈՂԱԿԱՆՈՒԹՅՈՒՆԸ

15. Կայուն զարգացման նպատակներին հասնելու ուղղությամբ առաջնթացը և հաշվետվողականությունն ապահովելու համար մշակվել է համընդհանուր ցուցանիշներ և ՄԱԿ-ի բոլոր երկրները պատասխանատու են համընդհանուր հաշվետվությունների, ինչպես նաև ցուցանիշներին վերաբերող տվյալներ և մետատվյալներ հավաքելու և փոխանակելու համար: Տվյալները կազմում և վավերացնում են ամեն մի ցուցանիշի համար պատասխանատու գործակալությունները (ազգային համակարգող), որոնք այնուհետև ներկայացնում են ՄԱԿ-ի վիճակագրության բաժին (UNSD)` կայուն զարգացման ամենամյա բարձր մակարդակի քաղաքական ֆորումում (HLPF) հետագա ընթացքին հետևելու և վերանայելու համար:

16. ՀՀ-ում ազգային համակարգողներ են ՀՀ շրջակա միջավայրի նախարարությունը և ՀՀ ՏԿԵՆ ջրային կոմիտեն, իսկ ՀՀ վիճակագրական կոմիտեն ընդհանուր պատասխանատվություն է կրում ԿԶՆ ցուցանիշների մշտադիտարկման հաշվետվությունների համար:

17. Համընդհանուր ցուցանիշների շրջանակն ընդունել է ՄԱԿ-ի վիճակագրական հանձնաժողովը 2017 թվականի մարտին: Այն ներառում է շուրջ 247 ցուցանիշ, որոնցից տասնմեկը վերաբերում են ԿԶՆ6-ին:

18. 2018թ. իրականացվել է մշտադիտարկման առաջին փուլը, որի հիմնական նպատակը երկրներում տիրող ելակետային իրավիճակը գնահատելն էր: Այս գնահատման արդյունքում պարզվել է, որ երկրները ԿԶՆ6-ի միայն 5 ցուցանիշի համար են կարողացել ներկայացնել բավարար տվյալներ, իսկ մնացած 6-ի համար՝ ոչ: Տվյալների այս բացը լրացնելու և առկա տվյալները թարմացնելու համար 2020 թվականին իրականացվել է ԿԶՆ6-ի յոթ ցուցանիշի (6.3.1, 6.3.2, 6.4.1, 6.4.2, 6.5.1, 6.5.2, 6.6.1) վերաբերող տվյալներ հավաքելու երկրորդ փուլը: Հայաստանը 2018թ. ներկայացրել է ելակետային տվյալները, իսկ 2020թ. ազգային համակարգողը ներկայացրել է 6.5.1 և 6.5.2 ցուցանիշների վերաբերյալ հաշվետվություն: ՀՀ ներկայացրած ԿԶՆ6 ելակետային ցուցանիշներին վերաբերող տվյալները ներկայացված են Աղյուսակ 2-ում:

 ***Աղյուսակ 2.ԿԶՆ6 ելակետային ցուցանիշներին վերաբերող տվյալներ*** *(ելակետային տարեթիվ՝ 2017 թվական)*

|  |  |  |  |  |  |  |  |
| --- | --- | --- | --- | --- | --- | --- | --- |
| **Ցուցանիշ** | **2018** | **2020** | **2022** | **2024** | **2026** | **2028** | **2030 (թիրախ)** |
| 6.1.1. | 86% |  |  |  |  |  | 100% |
| 6.2.1. | 48% |  |  |  |  |  | 100% |
| 6.3.1 | - |  |  |  |  |  | 50% |
| 6.3.2. | - |  |  |  |  |  | առաջըթաց |
| 6.4.1. | $2/մ3 |  |  |  |  |  | $20/մ3 |
| 6.4.2. | 58% |  |  |  |  |  | 10% |
| 6.5.1 | 36 | 52 |  |  |  |  | 90 |
| 6.5.2 | 0.12 (միայն գետերի համար) | 11․3 |  |  |  |  | առաջըթաց  |
| 6.6.1 (ելակետային տարեթիվ՝ 2016 թվական) | 1%  |  |  |  |  |  | առաջըթաց % |
| 6.a.1 | $ 66 220 000 |  |  |  |  |  | առաջըթաց |
| 6.b.1 | - |  |  |  |  |  | առաջըթաց % |

19. ԿԶՆ6 ցուցանիշների մշտադիտարկման տվյալներ ներկայացնելու հաճախականությանը վերաբերող պահանջները տարբեր են: Որոշ ցուցանիշների համար նպատակահարմար է զեկուցել ամեն երկրորդ տարին (խմելու ջուր, սանիտարիա և հիգիենա (6.1.1-6.2.1), միջազգային համագործակցություն և շահագրգիռ կողմերի մասնակցություն (6.ա.1 և 6.բ.1)), մյուս ցուցանիշների (6.3.1-6.6.1) համար բավարար է համարվում երեք-չորս տարին մեկ զեկուցելը:

# ԳԼՈՒԽ 4. ԻՐԱՎԻՃԱԿԻ ՆԿԱՐԱԳՐՈՒԹՅՈՒՆ ԵՎ ԿԶՆ6 ԹԻՐԱԽՆԵՐԻՆ ՍՊԱՌՆԱՑՈՂ ԽՈՉԸՆԴՈՏՆԵՐԸ

## 4.1. Ջրամատակարարում և ջրահեռացում

20. Վերջին տարիներին ջրային տնտեսության համակարգում իրականացվել են ԿԶՆ6 թիրախներին հասնելուն նպաստող մեծածավալ աշխատանքներ։ Ջրային տնտեսության նախորդ բարեփոխումները հիմնականում ուղղված էին մասնագիտացած կազմակերպությունների կողմից սպասարկվող բնակավայրերի ջրամատակարարումը բարելավելուն:

21. 2016 թվականի նոյեմբերի 21-ին ՀՀ կառավարության (հանձին ՀՀ ԷԵԲՊՆ ջրային տնտեսության պետական կոմիտեի), «Վեոլիա Օ Ժեներալ դեզ Օ» կոմանդիտային բաժնետիրական ընկերության և «Վեոլիա Ջուր» փակ բաժնետիրական ընկերության միջև ստորագրվել է վարձակալության պայմանագիր, որն ուժի մեջ է մտել 2017 թվականի հունվարի 1-ից և գործելու է մինչև 2031 թվականի դեկտեմբերի 31-ը։

22. Որպես արդյունք` ջրամատակարարման և ջրահեռացման ծառայությունների մատուցման ոլորտում ստեղծվել է հետևյալ իրավիճակը. ՀՀ 370 բնակավայրում, ներառյալ՝ մայրաքաղաք Երևանը և խոշոր քաղաքները, ՋՋ ծառայությունները մատուցում է արտոնագրված օպերատորը՝ «Վեոլիա Ջուր» ՓԲԸ–ն, և դրանք կառավարվում են մեկ կենտրոնից: Այս բնակավայրերում ջրամատակարարումը իրականացվում է ըստ տրված լիցենզիայի պայմանների։ Սակայն սպասարկման տարածքում առկա են բնակավայրերի ջրահեռացման (կեղտաջրերի հեռացում և մաքրում) համակարգերը սպասարկելուն առնչվող լուրջ խնդիրներ։

23. Ընկերության վարձակալության պայմանագրով սահմանված են օպերատորի սպասարկման տարածքն ընդլայնելու մասին դրույթներ, ըստ որոնց՝ սպասարկման տարածքում պետք է ընդգրկվեն բնակավայրեր, որտեղ ՀՀ Կառավարությունն իրականացրել է ներդրումներ: Այդ գործընթացը հաճախ շատ է դանդաղում կամ ներդրումային ծրագրի ավարտից հետո չի իրականացվում:

24. Նոր ստեղծված գույքը օպերատորին հանձնելու գործընթացը ժամանակատար է և ծանրաբեռնված է վարչարարությամբ՝ մասնավորապես ամեն մի դեպքի համար պահանջելով Կառավարության որոշման ընդունում: Այս գործընթացը հնարավոր է իրականացնել ավելի սեղմ ժամկետում, եթե ՀՀ ՏԿԵՆ ջրային կոմիտեն լիազորված լինի նոր ստեղծված գույքը ինքնուրույն հանձնելու օպերատորին՝ դրանով իսկ արդյունավետ աշխատելու հնարավորություն ընձեռլով Ջրային կոմիտեի կազմում գործող Գույքի կառավարման վարչությանը:

25. Դեռևս առկա են միասնական օպերատորի կողմից չսպասարկվող (այսուհետև՝ «չսպասարկվող») բնակավայրեր, որտեղ ՋՋ որոշ համակարգեր ծայրահեղ քայքայված են, ցածր է սպասարկման որակը, և անհրաժեշտ են ներդրումներ: Այս բնակավայրերում ՋՋ ծառայությունները մատուցում են ՏԻՄ-երը, և նույնիսկ բարելավված ՋՋ համակարգեր ունեցող բնակավայրերում ոչ արհեստավարժ շահագործման ու շատ ցածր սակագնով սպասարկման պայմաններում կարճ ժամանակում համակարգերի վիճակը վատթարանում է:

26. Բարեփոխումների ներկա փուլը (2-րդ սերնդի բարեփոխումներ) պետք է ավելի շատ ուղղվի ջրահեռացման ոլորտը, ինչպես նաև «չսպասարկվող» տարածքների (բնակավայրերի) ջրամատակարարումը բարելավելուն: Ըստ էության` այս երկու խնդիրներն էլ բարդ են և ծախսատար (ՀՀ կառավարության՝ 2018 թվականի մարտի 15-ի նիստի N10 արձանագրությունից քաղվածք «Ջրամատակարարման և ջրահեռացման ոլորտի 2018-2030 թվականների ռազմավարությանը և ֆինանսավորման ծրագրին հավանություն տալու և Հայաստանի Հանրապետության կառավարության 2015 թվականի օգոստոսի 13-ի նիստի N38 արձանագրության 17-րդ կետով արձանագրային որոշումն ուժը կորցրած ճանաչելու մասին»):

27. ՋՋ հետագա բարելավմամբ պայմանավորված՝ օգուտների առումով առկա է մեծ ներուժ: Այնուհանդերձ, ՀՀ կառավարությունն արձանագրել է հետևյալ խնդիրները՝

 1) մաշված ջրային ենթակառուցվածքների առկայություն․

2) անբավարար ինստիտուցիոնալ կարողություններ․

 3) ջրային ռեսուրսներն ինտեգրված կառավարելու և պլանավորելու թերի գործընթացներ․

 4) տեխնիկատնտեսական ուսումնասիրությունների բացակայություն, տվյալների հին շտեմարաններ,

 5) տեղեկատվությունը կոորդինացնելու խնդիրներ և այլն։

### 4.1.1. ՋՋ ոլորտում բացահայտված հիմնախնդիրները

28. ՋՋ ոլորտի հիմնախնդիրներն են.

1. ներդրումների կարիքը համամասնորեն ավելի շոշափելի է «չսպասարկվող» բնակավայրերում, որոնք կարող են չֆինանսավորվել և ավելի քիչ ուշադրության արժանանալ, եթե ջրամատակարարման ներդրումային ծախսերը շարունակաբար գերակշռեն.
2. ՏԻՄ-երը «չսպասարկվող» բնակավայրերում պատշաճ չեն մատուցում ՋՋ ծառայություններ (ջրամատակարարման տևողություն, խմելու ջրի որակ և այլն)։ Չկան կառավարման հստակ մոտեցումներ.
3. ՋՋ-ին անհրաժեշտ ներդրումների մեծ մասն առկա ենթակառուցվածքները վերակառուցելու համար է, որոնք քայքայվել են անբավարար պահպանելու և սպասարկելու պատճառով: Սա էլ մասամբ պայմանավորված է այդ նպատակով օպերատորներին հասանելի ֆինանսական միջոցների սղությամբ, քանի որ հաստատված սակագները չեն ապահովել նույնիսկ ՇՊ ծախսածածկումը.
4. վերջին ուսումնասիրությունները փաստում են, որ ներդրումային կարիքները զգալիորեն գերազանցում են ջրային ոլորտի համար ՀՀ կառավարության համախմբած հնարավոր ֆինանսական միջոցները.
5. ՀՀ ՏԿԵՆ ջրային կոմիտեի գույքի կառավարման վարչությունների գործունեությունն անարդյունավետ է՝ գույքի պետական գրանցման գործընթացի ձգձգվող ժամկետների պատճառով։

### 4.1.2. Առաջարկվող տեխնիկական լուծումներ

29. ՋՋ ոլորտում բացահայտված հիմնախնդիրները կարգավորելու նպատակով առաջարկվում են հետևյալ տեխնիկական լուծումները.

1. շարունակել ներկայիս ջանքերը՝ ՋՋ ենթակառուցվածքների հուսալիությունը հզորացնելու համար.
2. բոլորի համար ապահովել խմելու ջրի հավասար հասանելիութուն.
3. բարձրացնել ՋՋ ծառայությունների որակը.
4. նվազեցնել ջրի կորուստները.
5. մշակել և իրականացնել հուսալի, մատչելի ռազմավարություն, «չսպասարկվող» բնակավայրերում կայուն ՋՋ ունենալու նպատակով ապահովել ենթակառուցվածքների հուսալի կառավարում, արդյունավետ ՇՊ.
6. գնահատել պահանջվող ներդրումների ծավալները, բացահայտել վերջիններիս հնարավոր ուղղությունները և գնահատելով նշել, թե որքան են գերազանցում կարիքները.
7. ճշգրտել սակագների և պետության տրամադրած սուբսիդիաների համամասնութունն այնպես, որ դրանք բավարար եկամուտ ձևավորեն ենթակառուցվածքները հուսալի կառավարելու և արդյունավետ ՇՊ ծախսերը հոգալու համար՝ նկատի ունենալով նաև բնակչության համար մատչելիության շեմը.
8. աստիճանաբար ավելացնել սակագները՝ նվազեցնելով սուբսիդիաների մասնաբաժինը, և հասնել ծախսերը ծածկելու մակարդակի՝ հաշվի առնելով սոցիալապես անապահովության գործոնը.
9. համահարթեցման սկզբունք կիրառելով` մշակել ներդրումները հավասարակշռող ծրագիր՝ սպասարկվող և «չսպասարկվող» բնակավայրերի ՋՋ ոլորտները զարգացնելու վերաբերյալ.
10. պարզեցնել գործող Վարձակալի նոր բաժանորդ դառնալու բարդ ընթացակարգը.
11. ավելի արդյունավետ դարձնել համայնքների նախաձեռնությամբ, ինչպես նաև ՀՀ պետական բյուջեից համաֆինանսավորմամբ իրականացվող ներդրումային ծրագրերը և բացառել ոչ համալիր մոտեցումը:

### 4.1.3. Առաջարկվող ինստիտուցիոնալ լուծումներ

30. ՋՋ ոլորտում բացահայտված հիմնախնդիրները կարգավորելու նպատակով առաջարկվում են հետևյալ ինստիտուցիոնալ լուծումները.

1. «չսպասարկվող» բնակավայրերից անցնել սպասարկվող բնակավայրերի սկզբունքին՝ ՋՋ ծառայություն իրականացնելով բացառապես լիցենզավորված կազմակերպությունների կողմից հետևյալ տարբերակներով՝

ա. ջրամատակարար նոր ընկերության (ընկերությունների) ստեղծում՝ 51% և ավելի պետական կամ համայնքային բաժնեմասով.

բ. ՊՄԳ շրջանակում պահպանման և տնօրինման իրավունքով ՋՋ համակարգերի շահագործում մասնավորի կողմից.

1. ներդնել «չսպասարկվող» բնակավայրերում ծառայությունների որակը վերահսկելու մեխանիզմներ.
2. ավելացնել ՊՄԳ գործիքների գրավչությունն94. ու կատարելագործել տնտեսական խթանները.
3. բարելավել ծառայություններին վերաբերող տեղեկություններ հավաքելու մեխանիզմները։

## 4.2. Կեղտաջրերի մաքրում

31. ՀՀ միայն մի խումբ բնակավայրեր ունեն ջրահեռացման համակարգեր, և դրանց մի մասի կեղտաջրերը մասնակիորեն են մաքրվում։ Երկրում գործում է կեղտաջրերի մաքրման 7 կայան, որոնցից 5–ում (Գավառ, Մարտունի, Վարդենիս, Դիլիջան, Ջերմուկ) իրականացվում է լրիվ մեխանիկական մաքրում: Երևանի «Աէրացիա» ԿՄԿ-ում առկա է մասնակի մեխանիկական մաքրում, իսկ Փարաքարի ԿՄԿ-ում` կեղտաջրի լրիվ՝ մեխանիկական և կենսաբանական մաքրում։ Մյուս բոլոր բնակավայրերից կեղտաջրերն առանց մաքրվելու լցվում են ջրային կամ ցամաքային միջավայր՝ ստեղծելով ջրային և հողային ռեսուրսներն աղտոտելու, բնակավայրերի համաճարակային վիճակը վատթարացնելու, սննդի անվտանգություն ապահովելու մեծ ռիսկեր։

32. Թեև կենտրոնացված կոյուղացանց չունեցող համայնքներում նոր կառուցվող օբյեկտների (բազմաբնակարան, հասարակական և արտադրական շենքեր ու շինություններ) համար կոյուղաջրերի տեղային կենսաբանական մաքրման կայաններ պարտադիր տեղադրելու պահանջները հաստատվել են ՀՀ կառավարության՝ 2009 թվականի հոկտեմբերի 8-ի N 1142-Ն որոշմամբ, սակայն բնակավայրերում ջրահեռացման և հատկապես կեղտաջրերի մաքրման ծառայությունների որակն անբավարար է: Բազմաթիվ գյուղական բնակավայրերում այդ ծառայությունները հիմնականում չեն մատուցվում ջրահեռացման և կեղտաջրերի մաքրման համակարգեր չլինելու պատճառով: Այս իրավիճակը ստեղծում է լուրջ առողջապահական, բնապահպանական և քաղաքաշինական խնդիրներ:

33. Մշակվել և շրջանառության մեջ է դրվել «Կեղտաջրերի հեռացման բնագավառի զարգացման հայեցակարգը հաստատելու մասին» ՀՀ կառավարության որոշման նախագիծը (<https://www.e-draft.am/projects/2047>), որի նպատակը ՀՀ բոլոր բնակավայրերում ջրահեռացման և կեղտաջրերի մաքրման համակարգերը բարելավելը և ընդլայնելն է, կայուն, մատչելի և հասանելի ծառայություններ մատուցելուն աջակցելը: Դրա համար անհրաժեշտ է իրականացնել ինստիտուցիոնալ, ներդրումային, օրենսդրական, տեխնիկական և կազմակերպական բարեփոխումներ:

### 4.2.1. Կեղտաջրերը մաքրելու գործընթացում բացահայտված հիմնախնդիրները

34. Կեղտաջրերը մաքրելու գործընթացի հիմնախնդիրներն են.

1. բնակավայրերի ջրամատակարարման համակարգերը բարելավելուն ու ընդլայնելուն զուգահեռ՝ ավելանում են շիթով զուգարանները. հետևանքը առանց մաքրման հեռացվող կեղտաջրերի նկատելիորեն աճող ծավալն է.
2. օպերատորի սպասարկման տարածքում կան ջրահեռացման համակարգ ունեցող մի շարք բնակավայրեր, սակայն այդ համակարգերը օպերատորը չի սպասարկում.
3. Երևանի «Աէրացիա»՝ կեղտաջրերի մեխանիկական մաքրման նոր կառուցված կայանը չի շահագործվում՝ հետաքրքրված ընկերությունների համար հստակ կողմնորոշիչներ չլինելու պատճառով.
4. արտադրական կեղտաջրերի արտանետումների որակը և քանակը չեն վերահսկվում.
5. իրավական խոչընդոտներով պայմանավորված՝ չի իրականացվում մաքրված կեղտաջրի վերաօգտագործում.
6. չի իրականացվում կեղտաջրերի կենսաբանական մաքրում.
7. գործնականորեն լայն կիրառում չեն ստացել կեղտաջրերի մաքրման այլընտրանքային տեխնոլոգիաների վրա հիմնված, կառուցման ու ՇՊ առումով էժան ժամանակակից տեխնոլոգիաները (բացառությամբ՝ Արմավիրի մարզի Փարաքար համայնքի):

### 4.2.2. Առաջարկվող տեխնիկական լուծումներ

35. Կեղտաջրերը մաքրելու գործընթացում բացահայտված հիմնախնդիրները կարգավորելու նպատակով առաջարկվում են հետևյալ տեխնիկական լուծումները.

1. կեղտաջրերը մաքրելու գործընթացում գնահատել անհրաժեշտ ներդրումների ծավալը՝ տեխնիկական և ֆինանսական վերլուծությամբ, ինչպես նաև առաջարկվող լուծումների բնապահպանական և սոցիալական ազդեցությունների գնահատմամբ.
2. հանրապետության խոշոր և միջին քաղաքների համար կառուցել ավանդական տեխնոլոգիաներով գործող մաքրման կայաններ.
3. հիմնավորել Սևանի ավազանի Մարտունի, Վարդենիս և Գավառ քաղաքներում առկա մաքրման կայանները կենսաբանական մաքրման հզորություններով համալրելու անհրաժեշտությունը.
4. գյուղական բնակավայրերի կեղտաջրերը մաքրելու համար ներդնել կեղտաջրերի մաքրման բնական կամ խառը (հիբրիդային՝ ավանդականի և բնականի համակցում) տեխնոլոգիաներով գործող կայաններ, իրականացնել կեղտաջրերը մաքրելու ապակենտրոնացված համակարգ ստեղծելու փորձնական ծրագրեր.
5. կեղտաջրերը մաքրելու գործընթացը կազմակերպելու համար մշակել և ընդունել տնտեսական խթաններ.
6. կեղտաջրերը մաքրելու, մաքրված կեղտաջրերը և տիղմը վերաօգտագործելու գործընթացները կանոնակարգելու նպատակով բարելավել իրավական դաշտը՝ սահմանելով կեղտաջրերի մաքրման նորմեր.
7. տնտեսվարող սուբյեկտների դեպքում հստակորեն գնահատել կեղտաջրերի ազդեցությունը շրջակա միջավայրի վրա՝ հաշվի առնելով գործունեության բնույթը և կիրառել տնտեսական լծակներ.
8. նախքան արտադրական կեղտաջրերը բնակավայրերի ջրահեռացման ցանց լցնելը դրանք ենթարկել նախնական մաքրման՝ որակը համապատասխանացնելով ԿՄԿ-ների՝ նորմերով սահմանված թույլատրելի սահմանային արժեքներին.
9. կենտրոնացված ջրահեռացման ցանց չունեցող տարածքներում ապահովել տնտեսվարող սուբյեկտների սեփական միջոցներով կեղտաջրերի պարտադիր մաքրում․
10. վերանայել մակերևութային ջրավազաններ թափվող մաքրված կեղտաջրերին առնչվող վճարների հաշվարկման մեխանիզմը՝ հաշվի առնելով շրջակա միջավայրի աղտոտումը.
11. մշակել ջրահեռացման և կեղտաջրերի մաքրման ծառայություններին վերաբերող ամբողջական տեղեկատվական շտեմարան։

### 4.2.3. Առաջարկվող ինստիտուցիոնալ լուծում

36. Որպես ինստիտուցիոնալ լուծում՝ Երևանի «Աէրացիա» նոր կառուցված ԿՄԿ–ի շահագործումը գրավիչ դարձնելու նպատակով անհրաժեշտ է շահագրգիռ կազմակերպությունների համար ձևակերպել հստակ կողմնորոշիչներ։

## 4.3. Ոռոգում

37. Ոռոգման ջրի մատակարարումն իրականացնում են «Ջրառ» ՓԲԸ-ն և 15 ՋՕԸ-երը, որոնց սուբսիդավորում է պետությունը։ Ոռոգման որոշ համակարգեր շահագործում են նաև ՏԻՄ–երը։

38. Ոռոգման ծառայութուններ մատուցող ՋՕԸ-երի գործունեությունը բազմիցս է գնահատվել անարդյունավետ՝ ծառայության ցածր որակի, տեխնիկական անբավարարության, կորուստների բարձր մակարդակի և պետության կողմից շարունակաբար սուբսիդավորվելու պատճառով:

39. Վերջին տարիներին ՀՀ-ում, պայմանավորված կլիմայի համընդհանուր փոփոխություններով և Արարատյան հարթավայրի ստորգետնյա ջրերի աննախադեպ սպառմամբ, ստեղծվել է ջրային ռեսուրսների պակասուրդ, որը բացասաբար է անդրադառնում գյուղատնտեսական մշակաբույսերի ջրապահովվածության վրա։

40. ՀՀ կառավարությունը ոռոգման ջրի պակասուրդը լրացնելու համար քայլեր է ձեռնարկում նոր ջրամբարներ կառուցելու կամ առկա ջրամբարները վերանորոգելու, ոռոգման համակարգերն արդիականացնելու, ստորերկրյա ջրային պաշարներն օգտագործելը նվազեցնելու ուղղությամբ: Սակայն այս գործողությունները պահանջում են տևական ժամանակ և լուրջ ֆինանսական միջոցներ:

41. Միաժամանակ անհրաժեշտություն է զգացվում իրականացնելու օրենսդրական, ինստիտուցիոնալ, ներդրումային և տեխնիկական բարեփոխումներ:

### 4.3.1. Ոռոգման բնագավառում բացահայտված հիմնախնդիրները

42. Ոռոգման բնագավառի հիմնախնդիրներն են.

1. կլիմայի փոփոխության և ջուրն անարդյունավետ օգտագործելու հետևանքով առաջացել է ոռոգման ջրի պակասուրդ.
2. Հայաստանի ներկայիս ոռոգելի տարածքներից շուրջ 30 հազ. հա (մոտ 30%) ունեն գերնորմատիվային ջրապահանջ (Գերնորմատիվային ջրապահանջ ունեցող հողատարածքներով համայնքների ցանկն ընդգրկված է Հայաստանի Հանրապետության տարածքային կառավարման նախարարի` 2007 թվականի ապրիլի 2-ի N 18-Ա և Հայաստանի Հանրապետության գյուղատնտեսության նախարարի` 2007 թվականի ապրիլի 2-ի N 77-Ա համատեղ հրամանով հաստատված «Գյուղատնտեսական մշակաբույսերի ոռոգման նորմաներն ու ռեժիմները Հայաստանի Հանրապետության ոռոգելի հողատարածքների համար» ձեռնարկում).
3. ոռոգման ջրախնայող տեխնոլոգիաները՝ կաթիլային, անձրևային և ցնցուղային, անբավարար են կիրառվում.
4. անհրաժեշտություն է առաջացել լրամշակելու մշակաբույսերը ոռոգելու գործող նորմերը.
5. ոռոգման ենթակառուցվածքները տեխնիկապես անբավարար վիճակում են.
6. ոռոգման համակարգում ներդրված չէ ջրի հաշվառման լիարժեք համակարգ.
7. ցածր է ոռոգման ծառայության կազմակերպական կառուցվածքի արդյունավետությունը, անկատար է ՋՕԸ–երի՝ ոռոգման համակարգի կառավարումը.
8. ՀՀ գործող օրենսդրությամբ՝ ՋՕԸ-երի գործունեութունը վերահսկող լծակները թույլ են կամ թերի.
9. ՀՀ ՀԾԿՀ-ն, բացառությամբ ջրառ իրականացնող կազմակերպության, չի կարգավորում ոռոգման ջրի մատակարարման ոլորտը։

### 4.3.2. Առաջարկվող տեխնիկական լուծումներ

43. Ոռոգման ոլորտում բացահայտված հիմնախնդիրները կարգավորելու նպատակով առաջարկվում են հետևյալ տեխնիկական լուծումները.

1. բարելավել ոռոգման ոլորտի քաղաքականությունը, խթանել ու խրախուսել ոռոգման ջրախնայող տեխնոլոգիաներ ներդնելը.
2. լրամշակել մշակաբույսերը ոռոգելու գործող նորմերը.
3. ներդրումներ կատարել ոռոգման համակարգը բարելավելու նպատակով.
4. կատարելագործել ոռոգման ջրի հաշվառման համակարգը.
5. վերակազմավորել ՋՕԸ-երի՝ ներկայիս անարդյունավետ կառավարման համակարգը՝ կիրառելով միջազգային լավագույն փորձը.
6. հստակեցնել և կանոնակարգել ՏԻՄ–երի՝ ոռոգման ծառայություններ մատուցելու շրջանակը.
7. բարձրացնել ջրօգտագործողների՝ ոռոգման արդյունավետ, ջրախնայող տեխնոլոգիաներին վերաբերող իրազեկվածության և կրթվածության մակարդակը:

### 4.3.3. Առաջարկվող ինստիտուցիոնալ լուծումներ

44. Ոռոգման բնագավառում բացահայտված հիմնախնդիրները կարգավորելու նպատակով առաջարկվում են հետևյալ ինստիտուցիոնալ լուծումները.

1. վերակազմակերպել ՋԿ-ի կազմում գործող տեխնիկական հանձնաժողովին աջակցող աշխատակազմը.
2. որպես փորձնական ծրագիր` որևէ տարածքում ներդնել ոռոգման ջրի կառավարման նոր մոդել (օրինակ՝ առանձին տարածքում ոռոգման համակարգը հանձնել հավատարմագրային կառավարման՝ ջրօգտագործողի և մատակարարի միջև պատշաճ պայմանագրային պարտականություններով և պատասխանատվություններով)։

## 4.4. Ջրային ռեսուրսների կառավարում

45. Ոլորտի բարեփոխումները գործնականորեն կարելի է բաժանել երկու փուլի:

46. Առաջին փուլ. օրենսդրական և ինստիտուցիոնալ հիմքերի ստեղծում Այս փուլում ընդունվել են ՀՀ ջրային օրենսգիրքը, «Ջրի ազգային քաղաքականության հիմնադրույթների մասին» և «Հայաստանի Հանրապետության ջրի ազգային ծրագրի մասին» ՀՀ օրենքները, ստեղծվել են ջրավազանային կառավարման տարածքային մարմիններ։

47. ԿԶՆ6-ը շեշտադրում է ջրային ռեսուրսները համապարփակ կառավարելը, որն առկա է նաև ՀՀ ջրային օրենսգրքում։ Առաջին փուլում ջրային ռեսուրսների կառավարման գործառույթն իրականացնում էին ՇՄՆ-ն՝ հանձին Ջրային ռեսուրսների կառավարման գործակալության (ՋՌԿԳ), Ջրի ազգային խորհուրդը և Վեճեր լուծող հանձնաժողովը՝ որպես կառավարման ոլորտում խորհրդատվական և համակարգող գերագույն մարմին և ջրօգտագործողների միջև վեճերը լուծող կառույց:

48. Երկրորդ փուլի բարեփոխումները դեռևս ընթանում են և նպատակաուղղված են ջրային ռեսուրսների կառավարման օրենդրական և ինստիտուցիոնալ շրջանակները շարունակաբար կատարելագործելուն և արդիականացնելուն, ինչպես նաև օգտագործելով արդի տեխնոլոգիաները՝ որոշումներ կայացնելու կառուցակարգեր ստեղծելուն:

49. ՋՌԿԳ-ն, որը պատասխանատու էր ՀՀ ջրային օրենսգրքով նախատեսված կառավարման գործառույթներ իրականացնելու համար, վերանվանվել է Լիցենզիաների, թույլտվությունների և համաձայնեցումների վարչություն։ ՀՀ ջրային օրենսգրքում վերջին տարիներին իրականացված փոփոխություններով օրենսգրքից հանվել են Ջրի ազգային խորհրդի և Վեճերը լուծող հանձնաժողովի գործառույթները սահմանող հոդվածները, և այդ կառույցները լուծարվել են։ Զուգահեռաբար ՇՄՆ-ի կազմում ձևավորվել է ջրային քաղաքականության վարչություն, որը պատասխանատու է ջրային ռեսուրսների կառավարման և պահպանության ոլորտին վերաբերող իրավական ակտերի նախագծեր մշակելու համար։

### 4.4.1. Ջրային ռեսուրսների կառավարման ոլորտում բացահայտված հիմնախնդիրները

50. Ջրային ռեսուրսերի կառավարման ոլորտի հիմնախնդիրներն են.

1. անհրաժեշտություն է առաջացել վերանայելու ՀՀ ջրային հաշվեկշռի տարրերը.
2. չկան ֆինանսավորման այլընտրանքային և կայուն աղբյուրներ՝ բարեփոխումների գործընթացը լիարժեք իրականացնելու համար.
3. ջրավազանային կառավարման մարմիններն իրենց գործառույթների համար չունեն բավարար տեխնիկական, ֆինանսական, մարդկային ռեսուրսներ և համապատասխան կարողություններ.
4. անկատար է երկարաժամկետ որոշումներ կայացնելու գործիքակազմը.
5. ստորադասվել է ջրային ռեսուրսների կառավարման մարմնի կարգավիճակը, և թուլացել է կառավարման գործառույթը.
6. ՋԱԽ-ի լուծարումից հետո նրա կարգավորող գործառույթը որևէ մարմնի չի փոխանցվել:

### 4.4.2. Առաջարկվող տեխնիկական լուծումներ

51. Ջրային ռեսուրսների կառավարման ոլորտում բացահայտված հիմնախնդիրները կարգավորելու նպատակով առաջարկվում են հետևյալ տեխնիկական լուծումները.

1. վերահաշվարկել և փոփոխել ջրային հաշվեկշռին վերաբերող տվյալները՝ հաշվի առնելով կլիմայի փոփոխության և մարդածին ազդեցությունները ջրային ռեսուրսների վրա.
2. մեծացնել կեղտաջրերի կենսաբանական մաքրման կշիռը.
3. ներգրավել ֆինանսավորման կայուն այլընտրանքային աղբյուրներ.
4. գնահատել ջրավազանային կառավարման մարմինների ուսուցման կարիքները և հզորացնել կարողությունները.
5. ընդլայնել ՋՏԿՄ–ների գործառույթները՝ աստիճանաբար անցնելով ջրային ռեսուրսների կառավարման ապակենտրոնացման.
6. ներդնել որոշումներ ընդունելու մեխանիզմներ՝ գնահատելով ջրային ռեսուրսների առաջարկը և պահանջարկը, արդյունավետ բաշխելով ջրային ռեսուրսները, ստեղծելով ջրօգտագործման թույլտվություններ տրամադրելու արդյունավետ և արդիական գործիքներ (ԱՏՀ և ռեսուրսների մոդելավորում)։

### 4.4.3. Առաջարկվող ինստիտուցիոնալ լուծումներ

52. Ջրային ռեսուրսների կառավարման ոլորտում բացահայտված հիմնախնդիրները կարգավորելու նպատակով առաջարկվում են հետևյալ ինստիտուցիոնալ լուծումները.

1. վերականգնել ՋԱԽ-ը` որպես ջրային ոլորտում խորհրդատվական բարձրագույն մարմին` ներգրավելով ոլորտի մասնագետների.
2. վերականգնել ՋՌԿԳ–ի նախկին կարգավիճակը` որպես ջրային ռեսուրսների կառավարման ոլորտում քաղաքականություն ձևավորող և ջրային ռեսուրսների կառավարում իրականացնող (մասնավորապես` ՋՌՀԿ սկզբունքներն իրականացնող) ստորաբաժանում:

## 4.5. Հիդրոօդերևութաբանական մոնիթորինգ

53. «Հիդրոօդերևութաբանության և մոնիթորինգի կենտրոն» ՊՈԱԿ-ը «Հիդրոօդերևութաբանական գործունեության մասին» օրենքի 12-րդ հոդվածի 1-ին մասի «ա» կետով նախատեսված պետական հիդրոօդերևութաբանական ծառայություն է, որը 1947 թվականի՝ Համաշխարհային օդերևութաբանական կազմակերպության կոնվենցիայի և 1992 թվականի փետրվարի 8-ի «Հիդրոօդերևութաբանության բնագավառում փոխգործակցության մասին» համաձայնագրի շրջանակում համագործակցում է միջազգային կազմակերպությունների և այլ երկրների հիդրոօդերևութաբանական ծառայությունների հետ։ Իր գործունեության շրջանակում ՀՄԿ-ն իրականացնում է մակերևութային և ստորերկրյա քաղցրահամ ջրային ռեսուրսների որակական ու քանակական հատկությունների, ինչպես նաև ջրային ռեսուրսների վիճակը վատթարացնող այլ ազդեցությունների ու երևույթների դիտարկումներ և ուսումնասիրություններ, ուսումնասիրում է նաև գետերի, լճերի և ջրամբարների ջրաբանական ռեժիմի տարածաժամանակային օրինաչափությունները, իրականացնում է մակերևութային ջրերի պետական հաշվառում և վարում է պետական կադաստր։

### 4.5.1. Հիդրոօդերևութաբանական մոնիթորինգի ընթացքում բացահայտված հիմնախնդիրները

54. Հիդրոօդերևութաբանական մոնիթորինգ իրականացնելու հիմնախնդիրներն են.

1. ՀՄԿ հիդրոօդերևութաբանական մոնիթորինգի դիտակետերի անբավարար քանակը.
2. ջրաբանական տեղայնացված մոդելների պակասը.
3. մոնիթորինգից դուրս գտնվող տարածքներին վերաբերող ուսումնասիրությունների բացակայությունը:

### 4.5.2. Առաջարկվող լուծումներ

55. Հիդրոօդերևութաբանական մոնիթորինգի ընթացքում բացահայտված հիմնախնդիրները կարգավորելու նպատակով առաջարկվում են հետևյալ լուծումները.

1. արդիականացնել գործող դիտակետերը և կառուցել նոր դիտակետեր.
2. ներդնել ուսումնասիրությունների նոր համակարգ, կատարելագործել աշխատակիցների կարողությունները.
3. տեղայնացնել և կիրառել ջրաբանական մոդելներ:

## 4.6. Մակերևութային ջրերի որակի մոնիթորինգ

56. Մակերևութային ջրերի ջրակենսաբանական ցուցանիշների մոնիթորինգը (բիոմոնիթորինգ) մակերևութային ջրերի մոնիթորինգի անբաժան բաղադրիչն է. դրա և ջրաքիմիական մոնիթորինգի տվյալների համադրությունը լիարժեք տեղեկություններ է ապահովում գետերի, ջրամբարների, լճերի էկոհամակարգերի էկոլոգիական վիճակի մասին: Ներկայումս ՀՄԿ-ն համալրված է ջրակենսաբանական մոնիթորինգ իրականացնելու առաջնային անհրաժեշտության սարքավորումներով: Մշակվել է ջրի որակը գնահատելու մեթոդաբանություն՝ հիմնված ջրում առկա մակրոանողնաշարավորների տեսակների ու քանակի վրա: Մինչ այժմ ջրակենսաբանական մոնիթորինգ է իրականացվել ԵՄ ծրագրերի շրջանակում ընդգրկված ցուցադրական գետավազաններում, մասնավորապես՝ Դեբեդի, Ախուրյանի, Արփայի, Հրազդանի գետավազաններում և Սևանա լճի ջրահավաք ավազանում: Հաշվի առնելով այն, որ այդ ավազաններում արդեն իսկ մանրամասնորեն ուսումնասիրվել և ընտրվել են ջրակենսաբանական մոնիթորինգի դիտակետերը, և ըստ գետավազանների առկա են մոնիթորինգային ծրագրերը, նախատեսվում է առաջին հերթին շարունակել դրանք:

### 4.6.1. Մակերևութային ջրերի որակի մոնիթորինգի ժամանակ բացահայտված հիմնախնդիրները

57. Մակերևութային ջրերի որակի մոնիթորինգի հիմնախնդիրներն են.

1. ջրակենսաբանական մոնիթորինգի ցուցանիշների անբավարար քանակ.
2. մակերևութային ջրերի մոնիթորինգի դիտակետերի անբավարար քանակ.
3. Սևանա լճի էկոլոգիական վիճակը գնահատելու ոչ լիարժեք մոնիթորինգ։

### 4.6.2. Առաջարկվող լուծումներ

58. Մակերևութային ջրերի որակի մոնիթորինգի ժամանակ բացահայտված հիմնախնդիրները կարգավորելու նպատակով առաջարկվում են հետևյալ լուծումները.

1. ջրակենսաբանական մոնիթորինգի ծրագրում ընդգրկել մակրոողնաշարավորների ցուցանիշը, որը կապահովի գետավազանների էկոլոգիական վիճակի լիարժեք գնահատում.
2. ջրավազանային կառավարման տարածքներում տեղադրել նոր դիտակետեր.
3. ընդլայնել Սևանա լճի մոնիթորինգի ծրագիրը։

## 4.7. Սանիտարական և հիգիենիկ ծառայութուններ

### 4.7.1. Խմելու ջրի որակ

59. Ներկայումս ՀՀ գործող իրավական ակտերով (ՀՀ Առողջապահության նախարարի՝ 2002 թվականի դեկտեմբերի 25-ի թիվ 876 հրաման և ՀՀ Առողջապահության նախարարի` 2002 թվականի նոյեմբերի 29-ի թիվ 803 հրաման) սահմանվում են խմելու ջրի որակի հիգիենիկ պահանջները, ինչպես նաև արտադրվող ու բնակավայրերին կենտրոնացված համակարգերով տրվող խմելու ջրի որակի հսկողության կանոնները և խմելու, տնտեսական նշանակության ջրաղբյուրների սանիտարական պահպանման գոտիներ կազմակերպելուն և շահագործելուն ներկայացվող սանիտարահիգիենիկ և հակահամաճարակային պահանջները:

60. Ըստ գործող իրավական ակտերի պահանջների՝ խմելու ջրի արտադրական հսկողություն իրականացնում է ջրամատակարարող կազմակերպությունը, անկախ մոնիթորինգ՝ ՀՀ առողջապահության նախարարությունը, իսկ սանիտարական կանոնների ու նորմերի պահանջների նկատմամբ վերահսկողություն՝ Առողջապահական և աշխատանքի տեսչական մարմինը:

61. ՀՀ-ում առկա են բազմաթիվ բնակավայրեր (հատկապես «չսպասարկվող» բնակավայրեր), որտեղ մշտապես կամ հաճախակի արձանագրվում են խմելու ջրի որակի սահմանված նորմերից շեղումներ: Որոշ տարածքներում չի ապահովվում խմելու ջրի որակը։

#### 4.7.1.1. Խմելու ջրի որակը դիտարկելիս բացահայտված հիմնախնդիրները

62. Խմելու ջրի որակի հիմնախնդիրներն են.

1. «չսպասարկվող», իսկ առանձին դեպքերում նաև սպասարկվող բնակավայրերում մատակարարվող ջրի որակի և անվտանգության ոչ լիարժեք ապահովումը, որը կարող է հանգեցնել վարակիչ հիվանդությունների տեղային բռնկումների.
2. խմելու ջրի որակի շեղումները` հիմնականում պայմանավորված մանրէաբանական ցուցանիշներով, ջրի վարակազերծում չիրականացնելու, մաշված խողովակաշարերի, վթարները ոչ պատշաճ կամ ոչ ժամանակին վերացնելու, սպասարկող անձնակազմի կամ սարքավորումների բացակայության և այլնի պատճառով:

#### 4.7.1.2. Առաջարկվող լուծումներ

63. Խմելու ջրի որակը դիտարկելիս բացահայտված հիմնախնդիրները կարգավորելու նպատակով առաջարկվում են հետևյալ լուծումները.

1. «չսպասարկվող» բնակավայրերում իրականացնել բնակչությանը մատակարարվող խմելու ջրի՝ սահմանված նորմերին համապատասխան վարակազերծում.
2. մաշված խողովակաշարերը փոխարինել նորերով.
3. վթարները վերացնել պատշաճորեն և ժամանակին.
4. համալրել սպասարկող անձնակազմը և զինել սարքավորումներով.
5. խստացնել սանիտարական կանոնների և նորմերի պահանջների վերահսկողությունը:

64. «ՀՀ և ԵՄ միջև կնքված համապարփակ և ընդլայնված համագործակցության» համաձայնագրի շրջանակում անհրաժեշտություն է առաջացել տեղայնացնելու 1998 թվականի նոյեմբերի 3–ի 98/83/ԵՀ դիրեկտիվը (այսուհետև՝ Դիրեկտիվ)՝ մարդու սպառման համար նախատեսված ջրի որակի վերաբերյալ, որը մի շարք չափանիշներով տարբերվում է այժմ գործող իրավական ակտերով ամրագրված պահանջներից, օրինակ.

1. հսկելու ժամանակ պարտադիր կիրառվող քիմիական ցուցանիշներով.
2. հսկելու կետերի ընտրությամբ և հաճախականությամբ.
3. ջրաղբյուրի ակունքում իրականացվող հսկողությամբ.
4. տեղեկություն հավաքելու, ամփոփելու ձևերով և այլն։

65. Դիրեկտիվի պահանջներով սահմանված` խմելու ջրի որակի մանրէաբանական ցուցանիշները հիմնականում համապատասխանում են ՀՀ գործող նորմերով ամրագրված ցուցանիշներին, այդուհանդերձ, դեռևս առկա է դիրեկտիվի պահանջները ներդնելու ուղղությամբ որոշակի աշխատանքների անհրաժեշտություն, որոնք արդեն մեկնարկել են:

66. Դիրեկտիվի պահանջները տեղայնացնելու, համահունչ հսկելու և մոնիթորինգի համակարգ ստեղծելու համար անհրաժեշտ է.

1. գնահատել ջրամատակար և անկախ մշտադիտարկում իրականացնող մասնագիտացած կազմակերպությունների լաբորատոր կարողությունները.
2. ներկայացնել հայտնաբերված խնդիրները և դրանք լուծելու առաջարկություններ.
3. արդիականացնել լաբորատոր կարողությունները և վերապատրաստել համապատասխան մասնագետներ.
4. ստեղծել տեղեկատվական համակարգ՝ տվյալները հավաքելու և ամփոփելու շտեմարաններ.
5. ՀՀ-ում գործող ջրամատակարարման համակարգերը բաժանել ըստ աշխարհագրական տարածքների.
6. հայթայթել ֆինանսական միջոցներ՝ ողջ գործընթացի համար:

### 4.7.2. Սանիտարիա

67. Սանիտարահիգիենիկ պայմաններն ու պահանջները խստագույնս կարևոր են հանրային առողջություն ապահովելու տեսանկյունից:

68. Կենտրոնացված կոյուղու համակարգերի սպասարկման տարածքը Հայաստանում սահմանափակ է` ընդհանուր առմամբ ներառելով առավելապես քաղաքային բնակավայրերը:

69. Գյուղական համայնքների գերակշիռ մասն օգտվում է հորատիպ զուգարաններից, որոնք կառուցված են գյուղացիների մասնավոր տարածքներում: Դրա հետևանքով կեղտաջրերը ներծծվում են հողի մեջ և թափանցում գրունտային ջրեր` աղտոտելով դրանք:

70. Վթարային է շուրջ 40 տարի առաջ կառուցված ջրահեռացման ցանցերի և կոլեկտորների զգալի մասը:

71. Ներկայումս ՀՀ-ում գործում են վերոնշյալ ոլորտը կանոնակարգելու մի շարք իրավական ակտեր (ՀՀ առողջապահության նախարարի՝ 2009 թվականի ապրիլի 16-ի թիվ 06-Ն «Հասարակական զուգարաններին ներկայացվող հիգիենիկ պահանջներ» N 2-III-2.13 սանիտարական կանոնները և նորմերը հաստատելու մասին» հրամանը, ՀՀ առողջապահության նախարարի՝ 2010 թվականի հոկտեմբերի 1-ի թիվ 21-Ն «Ավտոբենզալցակայաններին, ավտոգազալիցքավորման ճնշակայաններին և ավտոգազալիցքավորման կայաններին ներկայացվող հիգիենիկ պահանջներ» N 2-III-2.13 սանիտարական կանոնները և նորմերը», ՀՀ առողջապահության նախարարի՝ 2017 թվականի մարտի 28-ի թիվ 12-Ն «Հանրակրթական ծրագրեր իրականացնող ուսումնական հաստատություններին ներկայացվող պահանջներ» N 2.2.4-016-17 սանիտարական կանոնները և նորմերը հաստատելու մասին» հրամանը), որոնցում ամրագրված հիգիենիկ պարտադիր պահանջներից է հոսող ջրի և օճառի առկայությունը։ Այն հնարավորություն է ընձեռում պահպանելու ձեռքերի հիգիենան և կանխարգելելու ձեռքերով փոխանցվող վարակիչ հիվանդությունները:

72. ՀՀ ԱՆ-ն շարունակաբար իրականացնում է բնակչության հիգիենիկ կուլտուրան բարձրացնելու, առողջ ապրելակերպի քարոզչությանն ու հիվանդությունները կանխարգելելուն նպատակաուղղված ուսուցում` հիգիենիկ գիտելիքների տարածում։

73. ՀՀ-ում (հատկապես գյուղական բնակավայրերի համար) դեռևս սահմանված չէ բարելավված ջրահեռացման նվազագույն ցուցանիշը:

74. Արդիականացման կարիք ունեն կեղտաջրերը հեռացնելու և մաքրելու գործող պետական նորմերն և պահանջները:

#### 4.7.2.1. Սանիտարիայի ոլորտում բացահայտված հիմնախնդիրները

75. Սանիտարիայի ոլորտի հիմնախնդիրներն են.

1. գյուղական բնակավայրերում սահմանված սանիտարական նորմերին չհամապատասխանող հորային զուգարանների առկայությունը.
2. բարելավված ջրահեռացման նվազագույն ցուցանիշի բացակայությունը.
3. որոշ հանրային վայրերի սանհանգույցներում հոսող ջրի և օճառի բացակայությունը, որը հնարավորություն չի ընձեռում պահպանելու անձնական հիգիենայի կանոնները.
4. կեղտաջրերը հեռացնելու և մաքրելու՝ գործող հնացած պետական նորմերը և պահանջները.
5. գործող իրավական ակտերով սահմանված չեն կանանց և աղջիկների հիգիենիկ սենյակ նախատեսելուն վերաբերող պահանջներ (ընդհանուր դրույթ ամրագրված է ԱՆ նախարարի 2009 թվականի մարտի 27-ի N03-Ն հրամանով).
6. ոչ պատշաճ վերահսկողության, թերի նախագծման և այլնի հետևանքով հասարակական վայրերում չեն պահպանվում հաշմանդամություն ունեցողների և բնակչության սակավաշարժուն խմբերի անձնական հիգիենայի համար նախատեսված պայմաններին վերաբերող կանոնները։

#### 4.7.2.2. Առաջարկվող լուծումներ

76. Սանիտարիայի ոլորտում բացահայտված հիմնախնդիրները կարգավորելու նպատակով առաջարկվում են հետևյալ լուծումները.

1. պատշաճորեն վերահսկել հանրային ծառայություններ մատուցող տնտեսվարող սյուբեկտներում գործող սանիտարական հանգույցների սանիտարահիգիենիկ վիճակը.
2. պատշաճորեն վերահսկել հասարակական վայրերում սահմանափակ կարողություններ ունեցող բնակչության անձնական հիգիենայի համար նախատեսված պայմանները.
3. խստացնել սանիտարական կանոնների և նորմերի պահանջների վերահսկողությունը.
4. պարտադրել հասարակական զուգարաններ ունեցող կազմակերպություններին` ապահովելու անձնական հիգիենայի համար անհրաժեշտ պայմանները.
5. քաղաքաշինության ոլորտին վերաբերող իրավական ակտերով նախատեսել դրույթներ՝ հասարակական օգտագործման նոր կառուցվող շենքերում կանանց և աղջիկների հիգիենիկ սենյակի վերաբերյալ՝ հաշվի առնելով, որ այդպիսի սենյակ պետք է նախատեսել նախագծման փուլում:

## 4.8. Վիճակագրական տվյալների հավաքում

77. ԿԶՆ6 թիրախներին հասնելու ազգային ցուցանիշները ներկայացնելու պաշտոնական պատասխանատուն ՀՀ ՎԿ-ն է։ ՎԿ-ն ամեն տարի, ըստ ՊԳԿ–ի մշակած հարցաշարերի (2020 թվականից արդեն ավելացվել են ավտոմատ գեոլոկացիաներով աղյուսակներ) և տարբեր գերատեսչություններից ստացած տվյալների, ներկայացնում է ջրառի, ջրօգտագործման և ջրահեռացման վերաբերյալ վիճակագրությունը, ինչպես նաև հաշվարկում են ջրի սթրեսն ու ջրի արդյունավետ օգտագործման ցուցանիշը։ ԲԸՏՄ-ն տրամադրում է ընդհանուր ջրառի, ջրօգտագործման, կեղտաջրերի, վնասակար նյութերի տվյալների շտեմարանը և ամփոփ հաշվետվությունը։

78. Կոմիտեի կայքում առկա է առանձին հարթակ, որտեղ տեղադրված են ԿԶՆ ցուցանիշները։ Հարթակում տվյալներ տեղադրելն արտոնված է դեռևս միայն ՎԿ-ի աշխատակիցներին։

### 4.8.1. Վիճակագրական տվյալներ հավաքելու ընթացքում բացահայտված հիմնախնդիրները

79. Վիճակագրական տվյալներ հավաքելու հիմնախնդիրներն են.

1. Հայաստանն առայժմ հնարավորություն չունի տեղադրելու գեոլոկացիոն աղյուսակներ, և սա խոչընդոտում է ՎԿ-ի աշխատանքը.
2. ջրի սթրեսն ու ջրի արդյունավետ օգտագործման ցուցանիշը հաշվարկում է ՎԿ–ն՝ չունենալով համապատասխան բազմամյա ցուցանիշներ և բնական ջրաչափական տվյալներ.
3. ԲԸՏՄ–ի տվյալների շտեմարանը հաշվի չի առնում տվյալների ճշգրտումները` ըստ համայնքների ջրօգտագործման/ջրամատակարարման:

### 4.8.2. Առաջարկվող լուծումներ

80. Վիճակագրական տվյալներ հավաքելու ընթացքում բացահայտված հիմնախնդիրները կարգավորելու նպատակով առաջարկվում են հետևյալ լուծումները.

1. մշակել համապատասխան ծրագրեր և հնարավորություն ստեղծել գեոլոկացիոն աղյուսակներ ստանալու ու տեղադրելու համար.
2. ջրի սթրեսի հաշվարկն իրականացնել ՇՄՆ ՀՄԿ–ի համապատասխան բաժինների կողմից և ներակայացնել ՎԿ. սա կավելացնի ցուցանիշների հավաստիությունը.
3. վերանայել ԲԸՏՄ–ի շտեմարանը՝ հնարավորություն ընձեռելով ճշգրտումներ կատարելու` ըստ համայնքների ջրօգտագործման/ջրամատակարարման:

# ԳԼՈՒԽ 5. ԿԶՆ6 ՆՊԱՏԱԿԻ ԹԻՐԱԽՆԵՐԻՆ ՀԱՍՆԵԼՈՒ ՄԻՋՈՑԱՌՈՒՄՆԵՐԻ ԾՐԱԳԻՐ

81. Ըստ վերոնշյալ ոլորտներում բացահայտված խնդիրների և առաջարկվող լուծումների՝ ԿԶՆ6 թիրախներին հասնելու նպատակով մշակվել է գործողությունների ծրագիր: Գործողությունների ծրագրում Հաշվի առնելով «Անդրսահմանային ջրային հոսքերի և միջազգային լճերի պաշտպանության և օգտագործման մասին» կոնվենցիային կից «Ջուր և առողջություն» արձանագրությունը վավերացնելու գործընթացի մեկնարկը, միջոցառումների ծրագրում ներառվել են նաև այդ արձագրությունից բխող մի շարք գործողություններ: Ծրագրում հստակ ամրագրվել են ամեն թիրախի հասնելու միջոցառումը և այն իրականացնելու ժամանակացույցն ըստ տարիների՝ սահմանելով ելակետային, կարճաժամկետ (մինչև 2022թ.), միջնաժակետ (մինչև 2025թ.) և երկարաժամկետ (մինչև 2030թ․) արդյունքներ: Ծրագրում սահմանված են նաև ամեն մի միջոցառման կատարողականության ցուցանիշները և ակնկալվող արդյունքը:

82. ԿԶՆ6 Ռազմավարության նպատակների հասանելիությունն ապահովելու, նշված մի շարք խնդիրներ լուծելու արդյունավետ ուղիներն ընտրելու և դրանք իրականացնելու, ոլորտային բազմագործոն և բարդ միջոցառումների խելամիտ իրականացումն ապահովելու, ֆինանսական ներդրումների արդյունավետությունն ու նպատակայնությունը մեծացնելու համար միջոցառումների ծրագրում ամեն ոլորտի համար պետք է մշակվեն և ներկայացվեն օժանդակ փորձնական ծրագրեր։ Նման փորձնական ծրագրեր իրականացնելու շնորհիվ, արծարծված շատ հարցեր և խնդիրներ կարող են ստանալ հիմնավորված պատասխաններ տեխնիկական, կազմակերպչական, տնտեսական, ֆինանսական և այլ բնույթի առաջարկություններում։

# ԳԼՈՒԽ 6. ՄԻՋՈՑԱՌՈՒՄՆԵՐՆ ԻՐԱԿԱՆԱՑՆԵԼՈՒ ՖԻՆԱՆՍԱՎՈՐՄԱՆ ՀՆԱՐԱՎՈՐ ՇՐՋԱՆԱԿԸ

83. Ռազմավարությունը կիրարկելու համար անհրաժեշտ են ֆինանսական ռեսուրսների երկու հոսքեր: Առաջինը վերաբերում է Ռազմավարությամբ որոշված՝ ​​ջրային համակարգի կառավարման փոփոխությունների համար անհրաժեշտ ֆինանսական ռեսուրսներին, երկրորդը` ենթակառուցվածքները վերականգնելու և վերակառուցելու միջոցառումների համար անհրաժեշտ ֆինանսական ռեսուրսներին:

84. Թիրախներին հասնելու նպատակով անհրաժեշտ է ֆինանսական ոլորտում իրականացնել գործողություններ` հետևյալ ուղղություններով.

1) ներգրավել կամ առնվազն նախադրյալներ ստեղծել տեղական և օտարերկրյա կապիտալ ներդրումներ ներգրավելու համար.

2) ուսումնասիրել տեղական շուկան, ինչպես նաև ստեղծել շուկային հաղորդակցվող հարթակներ.

3) ստեղծել միջազգային գործընկերների հետ միջկառավարական համագործակցության նախադրյալներ (հուշագրեր ստորագրելու և այլ համագործակցությամբ` տեխնիկական աջակցության և ոլորտի ծրագրեր իրականացնելով).

4) զարգացնել համապատասխան կարողություններ։

## 6․1․ Ջրամատակարարում և ջրահեռացում

85. Վերջին 20 տարիների ընթացքում ՋՋ ոլորտում ՊՄԳ կիրառելը գնահատվում է որպես ոլորտն արդյունավետ զարգացնելու, ինչպես նաև միջազգային լավագույն փորձը տեղայնացնելու օրինակ, որն այժմ իրականացվում է գործող վարձակալության պայմանագրի շրջանակում՝ սպասարկելով շուրջ 2,4 մլն բնակչություն: «Չսպասարկվող» բնակավայրերի բնակչության սպասարկումն ապահովող ՋՋ ոլորտը կառավարելու, կարգավորելու, ֆինանսավորելու բարեփոխումները նույնպես նպատակահարմար է իրականացնել նույն աստիճանական զարգացման մոդելի գործիքակազմով, այսինքն՝ նախ և առաջ կառավարման կենտրոնացում, ապա ՊՄԳ որևէ գործիքի կիրառում՝ մասնագիտացած օպերատոր(ներ) ներգրավելով: Զարգացման այս մոդելի բոլոր փուլերի համար ֆինանսական ռեսուրսներ ապահովելը պետք է իրականացվի Միջազգային ֆինանսական հաստատությունների (այսուհետև՝ ՄՖՀ), ինչպես նաև այլ դոնոր պետությունների, կազմակերպությունների, անհատների ֆինանսական աջակցությամբ, որը կանոնակարգելը նախանշվում է Ռազմավարության գործողությունների ծրագրի ժամանակացույցով:

## 6․2․Կեղտաջրերի մաքրում

86. Կենցաղային և արտադրական կեղտաջրեր մաքրելու գործառույթը ևս պահանջում է նշանակալի ֆինանսական ռեսուրսներ: Առավել խոշոր ներդրումներ են պահանջում կեղտաջրերի ավանդական տեխնոլոգիաներով մաքրման կայաններ կառուցելու ծրագրերը, որոնք կիրառելի են հանրապետության խոշոր և միջին բնակավայրերի համար: Այս դեպքում կիրառելի են ինչպես ՄՖՀ-ների ներդրումային ծրագրերով պայմանավորված ֆինանսական ռեսուրսները, այնպես էլ ՊՄԳ այնպիսի գործիքներ կիրառելը, ինչպիսիք են նախագիծ-կառուցում-շահագործում-փոխանցում (DBOT) կամ կառուցում-շահագործում-փոխանցում (BOT) մոդելները:

87. Կեղտաջրերի մաքրման այլընտրանքային տեխնոլոգիաներ կիրառելը կարող է հանգեցնել գյուղական բնակավայրերի՝ առանց այդ էլ սուղ ֆինանսական միջոցների էական տնտեսման, որն օրեցօր ավելի լայնորեն է կիրառվում նաև եվրոպական երկրներից դուրս: Վերոնշյալի վառ ապացույցն են շատ երկրներում հասարակական հիմունքներով գործող ասոցիացիաները, կազմակերպությունները, որոնք գործնական օրինակներով բնակչությանն ուսուցանում են սեփական ուժերով կառուցել կեղտաջրերի մաքրման փոքր կառուցվածքներ ու դրանք շահագործել:

## 6․3․ Ոռոգում

88. Ոռոգման համակարգում ջրօգտագործման արդյունավետությունն ավելացնելը և կայուն ջրառ ու մատակարարում ապահովելը հրատապ անհրաժեշտություն են՝ նպատակ հետապնդելով մեղմելու ջրօգտագործողների անհավասարության և ջրի անբավարարության գործոնները: Պետությունը ՋՕԸ-ներին աջակցություն է ցուցաբերում՝ տրամադրելով շահագործման ծախսերի (էլեկտրաէներգիա) սուբսիդիա, որը միջինը կազմում է շահագործման ընդհանուր ծախսերի շուրջ 57%-ը, իսկ ըստ ՋՕԸ-ների` տատանվում է 20%-ից մինչև 80%-ի սահմանում: Ոլորտն ունի և՛ ինստիտուցիոնալ բարեփոխումների, և՛ կառուցվածքները վերականգնելու ներդրումային ծրագրերի կարիք. այս դեպքում կիրառելի են ՄՖՀ-ների ներդրումային ծրագրերով պայմանավորված ֆինանսական ռեսուրսները:

## 6․4․ Ջրային ռեսուրսների համապարփակ կառավարում

89. Ջրային ռեսուրսների կառավարման համակարգի բարեփոխումները ևս ունեն էական ֆինանսական միջոցներ ներգրավելու կարիք, որոնք առնվազն պետք է ուղղվեն ջրավազանային կառավարման պլաններ մշակելուն, ջրային ռեսուրսների տվյալներն առցանց հավաքելուն, ջրարտադրության դիտակետեր կառուցելուն, դիտակետերը մակարդակաչափերով կամ հոսքաչափերով կահավորելուն և Ռազմավարությամբ նախանշված այլ գործողություններ իրականացնելուն: Այս բարեփոխումների համար կիրառելի է համակցել ՄՖՀ-ների և այլ դոնոր կազմակերպությունների ֆինանսական ռեսուրսները:

# ԳԼՈՒԽ 7. ԻՐԱՎԱԿԱՆ ԴԱՇՏԻ ՎԵՐԼՈՒԾՈՒԹՈՒՆ ԵՎ ԱՆՀՐԱԺԵՇՏ ՓՈՓՈԽՈՒԹՈՒՆՆԵՐ

## 7.1. Իրավական խոչընդոտների նկարագիրը

90. Վերջին տարիներին ՀՀ ջրային և հարակից օրենսդրությունը շարունակաբար բարեփոխվում է առավելապես ՀՀ-ԵՄ համագործակցության շրջանակում, ինչպես նաև համագործակցության այլ ծրագրերով: Այդուհանդերձ, ԿԶՆ6-ի թիրախներին հասնելու ճանապարհին դեռևս առկա են մի շարք իրավական խոչընդոտներ (ԿԶՆ6-ի թիրախներին հասնելու իրավական խոչընդոտները և դրանք հաղթահարելուն ուղղված իրավական առաջարկները հանգամանորեն ներկայացված են սույն Ռազմավարության Հավելված 3-ում), որոնք հիմնականում հանգում են հետևյալին.

1) անհրաժեշտ իրավական կառուցակարգերի ու գործիքների անկատարություն կամ բացակայություն.

2) անհրաժեշտ ընթացակարգերի անկատարություն կամ բացակայություն՝ ներառյալ համապատասխան ժամկետների խնդիրը.

3) համապատասխան իրավական սահմանումների բացակայություն կամ ոչ հստակ սահմանումներ.

4) պետական պատկան մարմինների լիազորությունների ոչ հստակ տարանջատում և թույլ համագործակցություն.

5) ներգրավված այլ սուբյեկտների իրավունքների ու պարտականությունների անբավարար հստակություն:

91. Ստորև, ըստ համապատասխան թիրախների, ներկայացվում են ԿԶՆ6 թիրախներին հասնելու ուղղությամբ առաջարկվող իրավական լուծումները:

## 7.2. Թիրախ 6.1.

92. Սույն թիրախի շրջանակում քննվել են խմելու ջրամատակարարման ոլորտում բնակիչ-բաժանորդ դառնալու և գույքը փոխանցելու, խմելու ջրի համալիր կառավարման մոտեցման, խմելու ջրի որակի ստանդարտների, դիտանցի համակարգ ներդնելու, բնագավառի պաշտոնական տեղեկատվության մատչելիության և հասանելիության և մի շարք այլ հիմնախնդիրներ, առաջարկվել լուծումներ:

**93. ՀՀ բոլոր բնակավայրերի համար ապահովված չէ անվտանգ և մատչելի խմելու ջրի համընդհանուր և հավասար հասանելիություն: Բացակայում է կառավարման համալիր մոտեցումը:** Ներկայումս ՀՀ 948 բնակավայրերից շուրջ 580-ը դուրս են գործող ՎՊ շրջանակից, այսինքն՝ ՋՋ ոլորտում մասնագիտացած կազմակերպությունը դրանք չի սպասարկում: Այստեղ չկան ՋՋ բավարար որակի համակարգեր, դրանք պահպանելու և շահագործելու մասնագիտացած մոտեցումներ, խմելու ջրի հասանելիությունն անհամաչափ է, կառավարումը՝ կամայական: Խնդիրը լուծելու համար ա*ռաջիկա 10 տարիներին՝ մինչև 2030 թ., անհրաժեշտ է հասնել նրան, որ ՀՀ-ում բացառապես բոլոր բնակավայրերը կառավարեն մասնագիտացած կառույցները՝ օրենսդրությամբ սահմանելով ՋՋ ոլորտում մասնագիտացած կառույց ճանաչելու չափորոշիչները:*

*Ռազմավարությամբ կարիքները գնահատված են, սակայն առաջարկվում է ներդրումային ծրագրերն իրականացնել «այնքանով, որքանով այս պահի դրությամբ դրանք հնարավոր են» սկզբունքով։*

94. **Չափազանց բարդ են խմելու ջրամատակարարման ոլորտում նոր բնակիչ-բաժանորդ դառնալու և գույքը փոխանցելու ընթացակարգերը:** Խմելու ջրի մատակարարման և ջրահեռացման/ կեղտաջրերի մաքրման ծառայություններ մատուցելու կանոնները սահմանելու մասին ՀԾԿՀ 2016թ. նոյեմբերի 30-ին ընդունած N 378 որոշմամբ բոլոր նոր բնակիչ-բաժանորդների համար գործում են քաղաքաշինական նույն բարդ ընթացակարգերը, որոնք առանձին դեպքերում հանգեցնում են ապօրինի միացումների։ Փաստաթղթաշրջանառության չհիմնավորված բարդություններ առաջանում են նաև գույքը փոխանցելու գործընթացում: Վերոնշյալը հանգեցնում է դժվարությունների նաև պարտավորությունները կատարելու, պատասխանատվություն կրելու առումներով: Խնդիրը լուծելու համար անհրաժեշտ է *վերանայել ՀՀ Հանրային ծառայությունները կարգավորող հանձնաժողովի՝ 2016 թ. նոյեմբերի 11-ի N378 որոշումը և պարզեցնել ջրամատակարարման և ջրահեռացման ոլորտում նոր բաժանորդ դառնալու և գույքը փոխանցելու գործող ընթացակարգերը՝ պահպանելով ՎՊ դրույթները: Միաժամանակ անհրաժեշտ է փոփոխություններ և լրացումներ իրականացնել* ՀՀ կառավարության 2015 թվականի մարտի 19-ի №596Ն որոշման մեջ՝ գործընթացը պարզեցված կարգով իրականացնելու նպատակով, միաժամանակ անդրադարձ կատարելով նաև *ՀՀ Հանրային ծառայությունները կարգավորող հանձնաժողովի՝ 2016 թ. նոյեմբերի 11-ի N378 որոշմանը։*

95. **ՀՀ խմելու ջրի որակի ստանդարտները/նորմերը չեն համապատասխանում ԵՄ ստանդարտներին, չի ստեղծվել դիտանցի համապատասխան համակարգ:** Ամեն մի երկրի օրենսդրությամբ մշակված և միջազգային ստանդարտներին համապատասխան սահմանված խմելու ջրի որակի ստանդարտները, նաև դիտանցի համակարգը խմելու ջրի որակն ապահովելու և պահպանելու կարևորագույն գործիքներից են: Խնդիրը լուծելու համար անհրաժեշտ է վերանայել *ՀՀ-ում խմելու ջրի որակի ստանդարտները և համապատասխանեցնել ԵՄ ստանդարտներին: ՀՀ օրենսդրությամբ ստեղծել խմելու ջրի դիտանցի համակարգ՝ ԵՄ ստանդարտներին համապատասխան:*

96. **Մասնագիտական կազմակերպության կողմից չսպասարկվող բնակավայրերում թերի է ջրառի, մատակարարված խմելու ջրի որակին և ջրամատակարարմանն առնչվող այլ պաշտոնական տվյալների առկայության և հասանելիության ապահովումը:** Տեղեկատվության առկայությունը, ամբողջականությունը և հասանելիությունը կարևոր դեր ունեն բնակչության տեղեկացվածությունն ապահովելիս: Դրանով նաև պետությանը հնարավորություն է ընձեռվում ժամանակին և ճիշտ միջամտություններ իրականացնել ՋՋ համակարգերը պահպանելու, բնակչությանը որակյալ խմելու ջրով ապահովելու համար: Խնդիրը լուծելու համար անհրաժեշտ է *ՀՀ օրենսդրությամբ նախատեսել մասնագիտական կազմակերպության կողմից չսպասարկվող բնակավայրերի ջրառի, մատակարարված խմելու ջրի որակին և ջրամատակարարմանն առնչվող այլ պաշտոնական տեղեկատվության հավաստիության և հասանելիության ապահովում:*

97. **Ոլորտի բազմաթիվ և հատկապես սուբվենցիոն միջոցներով իրականացվող ծրագրերի շրջանակում նպատակները ոչ լիարժեք ներկայացնելը, խորհրդատվական ծառայությունների գործընթացում նախագծանախահաշվային փաստաթղթերի ցածր որակը, փորձաքննության և որակի տեխնիկական հսկողության ոչ լիարժեքությունը, ներդրումների ոչ նպատակային հիմնավորումը, ձևական վերլուծությունները լուրջ խոչընդոտներ են այդ ծրագրերի արդյունավետությունն ապահովելու համար: Ջրային կոմիտեին նախագծերի վերաբերյալ մասնագիտական կարծիք տալու համար սահմանված ոչ խելամիտ ժամկետը ևս ակնկալվող արդյունքների ոչ լիարժեքության պատճառ է:** Չնայած ՋՋ ոլորտում իրականացվող բազում ծրագրերին` պետք է արձանագրել, որ շատերը տարբեր պատճառներով լիարժեքորեն չեն հասնում իրենց նպատակներին, աչքի են ընկնում ցածր արդյունավետությամբ: Քննվող ոլորտի ծրագրերի լուրջ բացերից են նաև նախագծման ոչ արհեստավարժ մեթոդներ կիրառելը, փորձաքննության և որակի տեխնիկական հսկողության ինստիտուտի թերություններն ու ձևական բնույթը, ապագա շահագործողին ծրագրերին մասնակից չդարձնելը, ծրագրերի փոխկապակցվածության բացակայությունը, փոքր խնդիրները հաշվի չառնելով՝ աշխատանքը տապալելը: Ստեղծված իրավիճակին նպաստում են նաև այն պարզ հանգամանքները, որ նպատակներին չհասնելու դեպքում չկան ֆինանսական փոխհատուցման ու իրավական պատասխանատվություն մեխանիզմներ: Խնդիրը լուծելու համար անհրաժեշտ է *դիտարկել ՀՀ օրենսդրությամբ սուբվենցիոն հայտերը գնահատող միջգերատեսչական հանձնաժողովն արհեստավարժ մասնագիտական կադրերով համալրելու, խնդրահարույց նախագծերը անհարաժեշտության դեպքում լրացուցիչ փորձաքննության ուղարկելու հարցերը, պետական բյուջեից, այլ ֆինանսական աղբյուրներից համաֆինանսավորմամբ իրականացվող ՋՋ ենթակառուցվածքներին ուղղված սուբվենցիոն ծրագրերն իրականացնելիս որպես պարտադիր պայման դրանք նպատակային օգտագործելու կարգ սահմանելը, նախագծում, փորձաքննություն, տեխնիկական հսկողություն, ինչպես նաև արհեստավարժ շահագործում ապահովելը, պահանջները չկատարելու դեպքում պատասխանատվությունը խստացնելը: Օրենսդրական փոփոխությամբ նախատեսել համակարգերը բարելավելու գործընթացին դրանց շահագործողի կարգավիճակը, պարտավորությունները և նրա լիարժեք մասնակցությունն ապահովելը: Վերանայել և երկարաձգել նախագծերը քննարկելու և մասնագիտական դիրքորոշում ներկայացնելու համար ՀՀ ջրային կոմիտեին տրվող նախատեսված ոչ խելամիտ ժամկետները:*

98. **Օրենսդրությամբ սահմանված ՊՄԳ փոխհարաբերություններում չկան մասնավոր հատվածի ներգրավվածությունը խթանող, առանձին դեպքերում պարզեցված ընթացակարգերով մասնավոր հատվածը ներգրավելու մեխանիզմներ։** ՀՀ ՋՋ ոլորտը բարելավելու և բարեփոխումների ծավալուն մասը, գուցե և ամբողջությամբ, պայմանավորված է ՊՄԳ գործիքներից որևէ մեկի կիրառմամբ. այն համարվում է ավելի քան 20 տարվա հաջողված փորձ և ոլորտի միջազգային շատ կառույցների ճանաչում են այն: ԿԶՆ6-ով ոլորտի առջև ծառացած մարտահրավերներից կարևորվում են խմելու ջրով «չսպասարկվող» բնակավայրերը, ինչպես նաև կեղտաջրերի մաքրման գրեթե ամբողջ համակարգը: Հաշվի առնելով, որ այս երկու գերխնդիրները լուծելը պահանջում է մեծ ներդրումներ, ինչպես նաև իրականացնելու առումով ժամանակատար է, նախընտրելի է ենթակառուցվածքները վերականգնելու, վերակառուցելու գործընթացում մասնավոր հատվածին ներգրավելը՝ ցանկացած դերակատարությամբ, օրինակ՝ ՆԿԿՓ (նախագծում, կառուցում, կառավարում, փոխանցում)/ DBOT(design, build, operate, transfere): Մասնավորի ներդրումների և մասնակցության գրավչությունը ավելացնելու, ներդրումների ռիսկայնությունը նվազագույնի հասցնելու նպատակով, որոշ դեպքերում կարևորվում են մասնավորի ընտրության ընթացակարգերը ճկուն դարձնելը, պարզեցնելը, օրինակ՝ այն դեպքում, երբ մասնավորը առանձնահատուկ կամ աննախադեպ առաջարկով նախաձեռնություն է հանդես բերում որևէ ՋՋ սպասարկման տարածք(ներ)ի կամ ենթակառուցվածքի առումով: Խնդիրը լուծելու համար անհրաժեշտ է *ՀՀ օրենսդրությամբ ՊՄԳ շրջանակում արտոնություններ սահմանել, խրախուսող մեխանիզմներ կիրառել համապատասխան սուբյեկտների և ներդրումների համար, վերանայել ՊՄԳ գործող օրենդրությունը՝ սահմանելով մասնավոր հատվածի ընտրության պարզեցված ընթացակարգերի ճկուն մեխանիզմներ:*

99. «**Չսպասարկվող»** **բնակավայրերում չի սահմանվել ՋՋ ծառայություններ մատուցելու որակի նվազագույն շեմը բնութագրող ՀԿՑ համակարգը:** Գործող վարձակալության պայմանագրով սահմանվել են միջազգային լավագույն ինդուստրիալ փորձին համապատասխան կատարողական ցուցանիշներ, որոնց հաստատված մեթոդաբանությամբ հաշվարկված տարեկան արժեքներով բնութագրվում է ՋՋ ծառայությունների որակը: Սակայն վարձակալության պայմանագրի մեջ չընդգրկվված այլ բնակավայրերում ՀԿՑ համակարգ ներդրված չէ: Փաստորեն բացակայում է ջրամատակարարման համակարգն արդյունավետ կառավարելու գործիքներից մեկը, ինչպես նաև անհնար է դառնում ԿԶՆ6 որոշ թիրախների կշռելի և չափելի հաշվետվողականության հնարավորությունը, մասնավորապես ծառայությունների որակը գնահատելը: Խնդիրը լուծելու նպատակով անհրաժեշտ է *ՀՀ օրենսդրությամբ սահմանել ՋՋ ծառայություններ մատուցելու որակի նվազագույն շեմը բնութագրող հիմնական կատարողական ցուցանիշների համակարգ:*

100. **Մակերևութային ջրաղբյուրներից մատակարարվող խմելու ջրի մշակման բացակայություն կամ ցածր արդյունավետություն (հատկապես տեղումների սեզոնին):** Թեև խնդրո առարկայի վերաբերյալ ընդունվել են նորմատիվատեխնիկական փաստաթղթեր, նաև վարձակալության պայմանագրով առկա են պահանջներ, սակայն ներկայումս ՀՀ-ում այս ինստիտուտը հեռու է պատշաճ մակարդակից: *Անհրաժեշտ է վերանայել գործող իրավակարգավորումները և փոփոխությունների սահմանմամբ արդյունավետ պայմաններ ստեղծել մակերևութային ջրաղբյուրներից մատակարարվող խմելու ջրի մշակման համար:*

## 7.3. Թիրախ 6.2.

101. Այս թիրախի շրջանակում քննվել են ՀՀ-ում բոլորի համար հավասար սանիտարահիգիենիկ պայմաններ ապահովելու խնդիրները, որոնցում հատուկ ուշադրություն է դարձվում կանանց, աղջիկներին և խոցելի խավերին:

102. **ՀՀ-ում կան շատ բնակիչներ, ովքեր չեն կարող օգտվել անվտանգ սանիտարական, նաև ձեռքերը ջրով լվանալու հարմարություններից։ Կան նաև բազմաթիվ կրթական հաստատություններ, զինված ուժերի ստորաբաժանումներ, ժամանակավոր տեղակայման, զբոսաշրջության վայրեր, պատմամշակութային, հանգստի գոտիներ, որտեղ սանիտարահիգիենիկ կարիքներն ապահովելու հնարավորությունը, հատկապես սահմանափակ կարողությամբ անձանց համար, փաստացի չի համապատասխանում ՀՀ օրենսդրությամբ սահմանված պահանջներին:** Սանիտարահիգիենիկ պայմաններն ու պահանջները կարևոր դեր ու նշանակություն ունեն հանրային առողջությունն ապահովելու տեսանկյունից: ՀՀ մի շարք օրենքներ, ենթաօրենսդրական նորմատիվ իրավական ակտեր սահմանում են հասարակական վայրերում, կրթական հաստատություններում, զինված ուժերի ստորաբաժանումներում, միջհամայնքային և հանրապետական նշանակության ճանապարհներին տեղակայված հեղուկ վառելիքի, գազի լիցքավորման կետերը զուգարաններով ապահովելու պահանջ՝ սանիտարահիգիենիկ նվազագույն պայմանների պահպանմամբ: Սակայն ակներև է, որ այդ պահանջները չեն պահպանվում, և գործնականում շատերը՝ առավել ևս կանայք և աղջիկները, սահմանափակ կարողությամբ անձինք, զրկված են սանիտարահիգիենիկ տարրական ծառայություններից օգտվելու հնարավորությունից: Խնդիրը լուծելու նպատակով անհրաժեշտ է *վերանայել և խստացնել ՀՀ օրենդրությամբ նախատեսված պատասխանատվությունը հասարակական և հանրային օբյեկտներում բնակչությանը սանիտարահիգիենիկ ծառայություններ մատուցելու պահանջները չկատարելու կամ ոչ պատշաճ կատարելու դեպքում (վճարովի կամ անվճար հասարակական զուգարաններով չապահովելու, սահմանափակ կարողությամբ անձանց համար հատուկ պայմաններ չնախատեսելու, կանանց և աղջիկների հիգիենայի կարիքները չբավարարելու):*

## 7.4. Թիրախ 6.3.

103. Այս թիրախի շրջանակում քննվել են ջրահեռացման և կեղտաջրերի մաքրման իրավակարգավորումների թերություններն ու բացերը, ինչպես նաև ոլորտի վերահսկողության և պատասխանատվության հիմնախնդիրները:

104. **ՀՀ-ում չկան կեղտաջրերի լիարժեք մաքրման կայաններ: Առկա փոքրաթիվ մաքրման կայաններն իրականացնում են միայն մեխանիկական մաքրում, այն էլ՝ ոչ ամբողջական ծավալով: Մաքրման կայաններ կառուցելու ու շահագործելու համար ներդրումների նախատեսված ընթացակարգերը բավականին բարդ են: Տնտեսվարողների գործունեության հետևանքով առաջացող կեղտաջրերի պարտադիր մաքրման կարգ նախատեսված չէ, խրախուսող, արտոնությունների մեխանիզմներ սահմանված չեն:** ՀՀ-ում սահմանված կարգավորումներով բավականին խիստ պահանջներ են սահմանված մաքրման կայաններ կառուցելու և շահագործելու համար, մինչդեռ որևէ խրախուսող մեխանիզմ, որևէ արտոնություն նախատեսված չէ: Դրան զուգահեռ՝ ՀՀ-ում սահմանվել են մեղմ տույժեր ու տուգանքներ կեղտաջրերն առանց մաքրելու հեռացնելու համար: Տնտեսվարողները գերադասում են իրենց գործունեության հետևանքով առաջացող կեղտաջրերը չմաքրելու համար վարչական տույժի ենթարկվել, քան քայլեր ձեռնարկել դրանք մաքրելու նպատակով համապատասխան ենթակառուցվածքներ նախատեսելու համար: ՀՀ ջրային օրենսգրքում նախատեսվել են արտադրական կեղտաջրերի նախնական մաքրման և կենցաղային կեղտաջրերի մաքրման ընթացակարգեր: Այդ դրույթներից մի քանիսն ուժի մեջ են մտնելու 2025թ. հունվարի 1-ից, մյուսները՝ 2030թ. հունվարի 1-ից՝ Կառավարության մի շարք որոշումներ ընդունվելուց հետո: *ՀՀ ջրային օրենսգրքում անհրաժեշտ է ջրահեռացման և կեղտաջրերը մաքրելու մասին դրույթների հստակ առանձնացում՝ գուցե օրենսգրքում նոր գլուխ մշակելու տարբերակով: ՀՀ օրենսդրությամբ հարկ է սահմանել քաղաքային (կենցաղային, արտադրական և խառը) կեղտաջրերը մաքրելու պահանջները, արտադրական կեղտաջրերը մինչև ջրահեռացման համակարգ լցնելը նախնական մաքրման պահանջները: ՀՀ օրենսդրության վերանայմամբ ավելի խստացված պատասխանատվություն սահմանել չմաքրված կեղտաջրերի ապօրինի արտահոսքերի համար: Որպես անհրաժեշտ իրավական քայլ՝ հարկ է ամրագրել, որ բոլոր տնտեսվարողները, որոնք միացված չեն կոյուղու ցանցին, պարտադիր ունենան կեղտաջրերի մաքրման անհատական կառուցվածքներ ու սարքավորումներ և մասնագիտացած կազմակերպության հետ սպասարկման պայմանագիր:*

105. **ՀՀ-ում թերի է մաքրված կեղտաջրերը ջրային ավազան լցնելու թույլատրելի սահմանային արտահոսքի արժեքներ սահմանելու մեխանիզմը և այն չի համապատասխանում եվրոպական չափորոշիչներին: ՀՀ-ում ներդրված չէ մաքրման կայաններից արտահոսող ջրերի որակական մոնիթորինգի համակարգ և չկա պատշաճ վերահսկողություն:** Կեղտաջրերի մաքրման թույլատրելի սահմանային արտահոսքի, մաքրված կեղտաջրերը ջրային ավազաններ լցնելու եվրոպական չափորոշիչներն առաջադիմական և արդյունավետ են, մինչդեռ ՀՀ-ում այս գործընթացը հեռու է բավարար լինելուց: Հիմնական խնդիրները նաև օրենսդրության բացերն ու թերություններն են: Խնդիրը լուծելու նպատակով *անհրաժեշտ է ՀՀ օրենսդրության փոփոխությամբ` վերանայել մաքրված կեղտաջրերը ջրային ավազան լցնելու թույլատրելի սահմանային արտահոսքերի արժեքների որոշման մեխանիզմը և այն համապատասխանեցնել եվրոպական չափորոշիչներին, սահմանել արտադրական կեղտաջրերի՝ կենտրոնացված ջրահեռացման համակարգ արտանետման թույլատրելի սահանային արտահոսքի, բաղադրակազմի, հատկանիշների և այլ լրացուցիչ պահանջները։ ՀՀ օրենսդրությամբ նախատեսել մաքրման կայաններից արտահոսող ջրերի որակական մոնիթորինգի համակարգ ներդնելը և պատշաճ վերահսկողություն սահմանելը:*

106. **ՀՀ-ում սահմանված չեն մաքրված կենցաղային կեղտաջրերը տարբեր նպատակներով վերաօգտագործելու, ինչպես նաև մաքրելու ընթացքում առաջացող ենթահումքն (ավազ, մշակված տիղմ և այլն) օգտահանելու նորմատիվներ և չափորոշիչներ։ Նախատեսված չեն բավարար արտոնություններ ու մեխանիզմներ՝ խթանելու համայնքներում կեղտաջրերի մաքրման կայաններ կառուցելն ու մաքրված կեղտաջրերը ոռոգման նպատակով վերաօգտագործելը:** Մաքրված կենցաղային կեղտաջրերը վերաօգտագործելու, ինչպես նաև մաքրելուց առաջացող ենթահումքի օգտահանմանն առնչվող իրավահարաբերությունները ՀՀ օրենսդրությամբ պետք է առավել լիարժեքորեն կարգավորվեն, որը բխում է ջրային ռեսուրսների խնայողություն, բնակչության առողջապահության, համայնքների սանիտարական վիճակի բարելավման, սննդամթերքի անվտանգության պահանջներից։ Այս միջոցառումը կնպաստի երկրում ԿՄԿ–ներ կառուցելու գործընթաց ծավալելուն, որն էլ կնպաստի ջրային ռեսուրսների խնայողությանը: *Անհրաժեշտ է նախատեսել և սահմանել կեղտաջրի նստվածքն օգտագործելուն, հավաքելուն, փոխադրելուն, կուտակելուն, մշակելուն, օգտահանելուն և հեռացնելուն ներկայացվող պահանջները, ՀՀ ջրային օրենսգրքում նախատեսել իրավական հիմքեր՝ համայնքներում կեղտաջրերի մաքրման արդյունավետ տեխնոլոգիաների ներդրմամբ մաքրված կեղտաջրերի վերաօգտագործումը խթանելու, մաքրումից առաջացող ենթահումքը օգտահանելու համար։*

107. **ՀՀ մի քանի տասնյակ բնակավայրերում, որոնք սպասարկվում են գործող վարձակալության պայմանագրի շրջանակում, ծառայություն մատուցող մասնագիտացած կազմակերպությունը կեղտաջրերը հեռացնում, սակայն չի մաքրում:** Ըստ գործող վարձակալության պայմանագրի՝ ՋՋ ծառայությունների սակագինը ներառում է խմելու ջրի, կեղտաջրերի հեռացման և մաքրման ծառայությունները: Օրինակ՝ վարձակալության առաջին տարում 1մ3 –ի համար սահմանված 180 ՀՀ դրամ սակագինը ներառում է երկու բաղադրիչ՝ 153 ՀՀ դրամ 1մ3  խմելու ջուր մատակարարելու և 27 ՀՀ դրամ 1մ3 կեղտաջրեր հեռացնելու և մաքրելու համար: Բացառությամբ մի քանի քաղաքների՝ կոյուղու համակարգ ունեցող մյուս բնակավայրերում կեղտաջրերը հեռացվում են, բայց չեն մաքրվում: Փաստորեն բաժանորդները վճարում են ծառայության համար, որը մասամբ է իրականացվում (միայն կեղտաջրի հեռացում): Անհրաժեշտ է բարեփոխել *ՀՀ ջրային օրենսդրությունը, որի կարևորագույն նպատակներից մեկը պետք է լինի ջրահեռացման և կեղտաջրերի մաքրման ծառայությունները տարանջատելը և համապատասխան սակագներ սահմանելը։*

## 7.5. Թիրախ 6.4

108. Այս թիրախի շրջանակում դիտարկվում են ոռոգման ջուրը կառավարելու և այդ ծառայության որակը կանոնակարգելու, ջրօգտագործողների և այլ անձանց իրավունքները պաշտպանելու, արդյունավետ ջրօգտագործում և ջրօգտագործման առաջնահերթություններ ապահովելու, ինչպես նաև ջրօգտագործման թույլտվություններ տրամադրելու համար առավել հիմնավոր տեղեկատվական հենք ստեղծելու կառուցակարգերն ու գործիքները:

**109.** **ՀՀ-ում դեռևս մշակված չեն ոռոգման ջրի որակի ստանդարտները:** Ցանկացած ոլորտում գործունեության արդյունավետությունը կամ արտադրանքը գնահատելու կարևորագույն հիմքը որակի ստանդարտներն են: ՀՀ ջրային օրենսդրության գաղափարախոսությունը հիմնված է նաև ջրերի որակի, այդ թվում նաև ոռոգման ջրի որակի կարևորության, դրա նորմերի կարգավորման, որակի բարելավման, բնակչությունը (ներկա և ապագա սերունդներին) իր լիարժեք կենսագործունեության համար անհրաժեշտ քանակի և որակի ջրային ռեսուրսներով ապահովման (այդ թվում ոռոգման ջրի), տնտեսությունը անհրաժեշտ որակի՝ այդ թվում ոռոգման ջրով ապահովման վրա: Այս խնդիրների լուծումից ուղղակիորեն բխում է գյուղատնտեսական մթերքների հուսալի արտադրության ապահովումը, բերքատվության և գյուղատնտեսական արտադրության եկամտաբերության բարձրացումը և այլն: ՀՀ Կառավարության 2005 թ-ի հուլիսի 4-ի «Ջրերի ստանդարտների սահմանման կանոնակարգերի մասին» N 1147 որոշման համաձայն ոռոգման նպատակով օգտագործվող ջրերի ստանդարտները պետք է համապատասխանեն մշակաբույսերի բնականոն աճի համար անհրաժեշտ, ջրում առկա քիմիական, ֆիզիկական և կենսաբանական բաղադրիչների համար սահմանված չափանիշներին, ինչը, մեր խորին համոզմամբ բավականին երկարատև ու աշխատատար ջանքեր պահանջող գործընթաց է, որն առավել նպատակահարմար կլինի իրականացնել փուլային կարգով: Այս գործընթացը չի կարող առանձնացված ձևով իրականացվել, քանի որ ուղղակիորեն կապված է ոռոգման ջրի քանակական խնդրի լուծման, ինչպես նաև կենցաղային և արդյունաբերական կեղտաջրերի մաքրման կայանների ներդրումն ու համատարած կիրառումը որոշակի մակարդակով ապահովելու հետ: Ներկայումս ՀՀ-ում ոռոգման ջրի որակի ստանդարտների բացակայությունը լրացվում է՝ փորձելով պահպանել ՄԱԿ-ի՝ Գյուղատնտեսության և պարենի կազմակերպության սահմանած ստանդարտները, սակայն դա իրավական պարտավորություն կամ պարտադիր գործընթաց չէ և չի կարող բավարար համարվել պետության էկոլոգիական և առողջապահական գործառույթն արդյունավետ իրականացնելու տեսանկյունից: Խնդիրը լուծելու համար անհրաժեշտ է *մշակել և ՀՀ օրենսդրությամբ նախատեսել ոռոգման ջրի որակի ստանդարտներ:*

**110. ՋՕԸ-ների միջոցով ոռոգման ջրի մատակարարումն արդյունավետ չէ: Բազմաթիվ ջրօգտագործողներ ՋՕԸ-ն չեն դիտարկում որպես իրենց կողմից ստեղծված, իրենց շահերը ներկայացնող կառույց, ինչը լուրջ խոչընդոտ է կողմերի միջև փոխադարձ վստահություն հաստատելու, իրավունքներն ու պարտականությունները փոխադարձաբար հարգելու համար: Այդ կառույցների տեխնիկական անբավարար հագեցվածությունը, որակյալ մասնագետների բացակայությունը, ջրակորուստներն ու կոռուպցիոն մեծ ռիսկերն էլ էապես խոչընդոտում են դրանց արդյունավետ գործունեությունը:** ՋՕԸ-ները պետք է հանդես գան որպես ջրօգտագործողների շահերը պաշտպանող կազմակերպություն, սակայն ներկայումս դրանք հեռու են վերոնշյալից, քանի որ չեն պահպանում ներկայացուցչական ու մասնակցային կառավարման սկզբունքները: Կառավարչական լիազորությունների թերացումը, ոչ թափանցիկ ու ոչ հրապարակային գործունեությունը, հաշվետվողականության բացակայությունը հիմք են տալիս ենթադրելու, որ ՋՕԸ-ները հիմնականում չեն կարողանում արդյունավետ շահագործել և պահպանել ոռոգման համակարգը: *Անհրաժեշտ է քննարկել և օրենսդրությամբ նախատեսել ոռոգման համակարգերի շահագործման և պահպանման կազմակերպչական ձևի փոփոխության հնարավորությունը՝ ոռոգման ջրի բաշխման արդյունավետությունը մեծացնելու նպատակով:*

**111.** **Հանրային ծառայությունները կարգավորող հանձնաժողովը, բացառությամբ ջրառ իրականացնող կազմակերպության, չի կարգավորում ոռոգման ջրի մատակարարման ոլորտը:** ՋՕԸ-ի՝ ոռոգման ջրի մատակարարումը համարվում է հանրային ոլորտի ծառայություն, ուստի այն էլեկտրաէներգիայի, գազի, խմելու ջրի հետ պետք է ներառվի Հանրային ծառայությունները կարգավորող հանձնաժողովի գործունեության մեջ: Առկա խնդիրները լուծելու համար անհրաժեշտ է *ոռոգման ջրամատակարարումը ներառել Հանրային ծառայությունները կարգավորող հանձնաժողովի գործառույթների մեջ:*

**112**. **ՀՀ գործող օրենսդրությամբ թերի են ՋՕԸ-ների գործունեությունը վերահսկելու լծակները:** Փաստացի վերահսկողությունն իրականացնում է Ջրային կոմիտեն, բայց դա օրենքով սահմանված լիազորություն չէ, ընդ որում՝ նաև սահմանված չեն ՋՕԸ-ների հաշվետվողականության պարտավորության իրավական հիմքերը: *Անհրաժեշտ է այս ոլորտը վերահսկելու իրավական ճիշտ գնահատական, որը պետք է սահմանվի օրենսդրությամբ: ՋՕԸ-ի գործունեությունը Հանրային ծառայությունները կարգավորող հանձնաժողովի գործառույթների մեջ ներառելը հնարավորություն կտա կիրականացնել ոռոգման ջրի մատակարարման գործառույթ կատարող սուբյեկտի մոնիթորինգ ու վերահսկողություն:*

**113.** **Չի իրականացվում ոռոգման համակարգում ջրի կորուստների հաշվառում,** որը կարևոր է ոռոգման ջրամատակարարման արդյունավետությունը բարձրացնելու և ջրօգտագործողների շահերը պաշտպանելու համար: Անհրաժեշտ է *ՀՀ օրենսդրությամբ ներդնել միջազգային չափորոշիչներին համապատասխան ոռոգման համակարգի կորուստները (բնական, փաստացի) հաշվառելու մեթոդաբանություն:*

**114. ՀՀ օրենսդրությամբ լիովին սահմանված չեն ցամաքուրդային (դրենաժային) համակարգը շահագործելու և պահպանելու իրավական հիմքերը: «**ՀՀ ջրային օրենսգրքում լրացումներ և փոփոխություններ կատարելու մասին» օրենքի նախագծում նախատեսված է հաշվառել ցամաքուրդային համակարգերից օգտվող սուբյեկտներին, կնքել այդ համակարգերից օգտվելու համար սահմանված կարգով վճարովի ծառայություններ մատուցելու պայմանագրեր և վերահսկել օրենքով սահմանված պահանջները։ Այն կարևոր նշանակություն ունի դրենաժային ցանցերը մաքրելու, նորոգելու, պահպանելու համար, մասնավորապես ձկնաբուծական տնտեսությունների աճի պայմաններում: Այս նորմերը կյանքի կոչելու համար անհրաժեշտ են գործընթացն առավել մանրամասն ներկայացնող իրավակարգավորումներ: *Անհրաժեշտ է ընդունել ենթաօրենսդրական նորմատիվ իրավական ակտ, որի հիման վրա կապահովվի ցամաքուրդային (դրենաժային) համակարգից օգտվելու կարգը:*

## 7.6. Թիրախ 6.5.

115. Սույն թիրախի շրջանակում դիտարկվում են ջրային ռեսուրսների համապարփակ կառավարման համատեքստում ջրային ռեսուրսների կառավարման տարբեր գործիքներ կատարելագործելու և նոր գործիքներ ու կառուցակարգեր ներդնելու խնդիրները՝ հաշվի առնելով նաև ԵՄ և ՀՀ միջև ստորագրված խորը և համապարփակ համագործակցության համաձայնագրով ստանձնած հանձնառությունները՝ հատկապես ՀՀ ջրային օրենսդրությունը ԵՄ ՋՇԴ-ին մոտարկելու առումով:

116. **ՀՀ ջրային օրենսգրքում ամրագրված չեն «ջրային մարմին» և «ջրօգտագործող» իրավական հասկացությունները, թերի է սահմանված «ազատ ջրօգտագործում» հասկացությունը,** որոնք կարևոր են ջրօգտագործման հարաբերությունները համարժեք ձևով կարգավորելու և օրենսդրության նորմերը միանման մեկնաբանելու ու կիրառելու նպատակով: Հետևաբար, *անհրաժեշտ է լրացում կատարել ՀՀ ջրային օրենսգրքում՝* սահմանելով «ջրային մարմին» և «ջրօգտագործող» հասկացությունները, իսկ «ազատ ջրօգտագործում» հասկացությունը լրացնել անհրաժեշտ հատկանիշներով:

117. **ՀՀ օրենսդրությամբ հստակ կանոնակարգված չեն հասանելի լավագույն տեխնոլոգիաներ կիրառելուն առնչվող հարաբերությունները, որոնք բնական ռեսուրսներն օգտագործելու ընթացքում կարող են զգալիորեն նվազեցնել բացասական ազդեցությունները շրջակա միջավայրի և դրա բաղադրիչների վրա:** Ջրօգտագործման լավագույն տեխնոլոգիաների կիրառությունն ընդլայնելու նպատակով *անհրաժեշտ է մշակել «Հասանելի լավագույն տեխնոլոգիաներին ներկայացվող պահանջները և հասանելի լավագույն տեխնոլոգիաներ կիրառելու պայմաններն ու կարգը հաստատելու մասին» ՀՀ կառավարության որոշման նախագիծ՝* նախատեսելով տարբեր, այդ թվում՝ դրանք պարտադիր կիրառելու դեպքերը, ինչպես նաև այդպիսի տեխնոլոգիաները զարգացնելը խրախուսող պետական օժանդակության գործիքներ, ինչպիսիք են, օրինակ, արտոնյալ վարկերը և գիտության ոլորտում թեմատիկ ֆինանսավորման դրամաշնորհային ծրագրերը:

118. **ՀՀ Կառավարության՝ 2003 թվականի մարտի 7-ի N 218-Ն որոշմամբ նախատեսված չեն բավականաչափ հստակ պայմաններ ՋԹ տրամադրելու գործընթացում հայտատուից մակերևութային և ստորերկրյա ջրային ռեսուրսների վերաբերյալ տեղեկություն պահանջելու առումով:** ՋԹ տրամադրելու կամ մերժելու մասին որոշում կայացնելու համար առավել հստակ հիմքեր ապահովելու համար *անհրաժեշտ է լրացումներ կատարել ՀՀ կառավարության՝ 2003 թվականի մարտի 7-ի N218-Ն որոշման մեջ՝* նախատեսելով մակերևութային ջրաղբյուրից վերցվող ջրաքանակի համար ջրաբանական ուսումնասիրության և տվյալ գետավազանի ջրօգտագործողներին տրված ջրաքանակի հաշվարկ, իսկ ստորգետնյա ջրաղբյուրից վերցվող ջրաքանակի համար՝ օրենքով սահմանված կարգով հաստատված պաշարների հիման վրա ջրաերկրաբանական ուսումնասիրություն ներկայացնելու պահանջ: Անհրաժեշտ է նաև ՀՀ կառավարության՝ 2003թ․ մարտի 7-ի N218-Ն որոշմամբ առանձին հավելվածով սահմանել այդ ուսումնասիրությունների օրինակելի ձևերը, որոնք կներառեն նաև այդպիսի ուսումնասիրություններ կատարող կազմակերպության կնիքը և կոնկրետ մասնագետի ստորագրությունը:

119. **Գործող ջրային օրենսդրությունը անհրաժեշտ երաշխիքներ չի նախատեսում սակավաջրության և երաշտի պայմաններում գործող ՋԹ-ները կասեցնելու դեպքում ջրօգտագործողների վնասները հատուցելու համար:** Ջրօգտագործման գերակայություններն ապահովելու նպատակով սակավաջրության և երաշտի պայմաններում գործող ՋԹ-ները կասեցնելու պարագայում կարևոր է *լրացում կատարել ՀՀ ջրային օրենսգրքում՝* ամրագրելով ՋԹ կասեցնելու դեպքում ջրօգտագործողի՝ վնասների փոխհատուցում ստանալու իրավունքը: Զուգահեռաբար *անհրաժեշտ է մշակել «Սակավաջրության և երաշտի պայմաններում ջրօգտագործման թույլտվությունը կասեցնելու դեպքում ջրօգտագործողի կրած վնասները հաշվարկելու մեթոդաբանությունը հաստատելու մասին» ՀՀ շրջակա միջավայրի նախարարի հրամանի նախագիծ:*

120. **ՀՀ գործող ջրային օրենսդրությամբ բավականաչափ հստակ չեն ազատ ջրօգտագործման պայմանները, իսկ ազատ ջրօգտագործման իրավունք ստանալու սահմանված կարգը անհարկի ծանրաբեռնում է գործընթացը,** որի պատճառով նաև փաստացի ազատ շատ ջրօգտագործողներ խուսափում են այդ գործընթացին դիմելուց: Ազատ ջրօգտագործման պայմանները հստակեցնելու նպատակով *անհրաժեշտ է լրացումներ կատարել ՀՀ կառավարության՝ 2003 թվականիհունիսի 5-ի N816-Ն որոշման մեջ՝* հստակեցնելով «ոչ էական» ջրօգտագործման չափանիշները: Միաժամանակ ազատ ջրօգտագործման իրավունքը գրանցելու և հաշվառելու նպատակով *անհրաժեշտ է փոփոխություններ կատարել* ՀՀ *կառավարության՝* *2003 թվականի հունիսի 5-ի N816-Ն* *որոշման մեջ՝* ջրօգտագործման թույլտվություն ստանալու հայտ ներկայացնելու գործող պահանջի փոխարեն նախատեսելով ազատ ջրօգտագործման իրավունք ստանալու համար ջրային ռեսուրսները կառավարող և պահպանող մարմնին համապատասխան դիմում ներկայացնելու պահանջ: ՋԹ հայտ ներկայացնելու պայմանը հաճախ ենթադրում է առանձնահատուկ հաշվարկներ, որոնք անհարկի ծանրաբեռնում են ազատ ջրօգտագործողին:

121. **ՀՀ ջրային օրենսդրությունը չի նախատեսում այն գործիքները, որոնք հնարավորություն կընձեռեն բացահայտելու ազատ ջրօգտագործման այն դեպքերը, որոնք խախտում կամ սպառնում են խախտել ջրի ստանդարտները:** Կարևոր է նախատեսել ՋԹ ստանալու պահանջ այն դեպքերի համար, երբ ազատ ջրօգտագործումը խախտում կամ սպառնում է խախտել ջրերի ստանդարտները: Այս խնդիրը հատկապես արդիական է խորքային հորերի շահագործման պարագայում: *Անհրաժեշտ է լրացում կատարել ՀՀ ջրային օրենսգրքում և ՀՀ* *կառավարության՝* *2003 թվականի հունիսի 5-ի N816-Ն* *որոշման մեջ՝* նախատեսելով արդեն իսկ իրականացվող ազատ ջրօգտագործումների, ինչպես նաև նոր տրամադրվող ազատ ջրօգտագործման իրավունքի հաշվառման պահանջ և կարգ:

122. **Ջրօգտագործման թույլտվությունը՝ որպես վարչական ակտ բողոքարկելու օրենսդրությամբ սահմանված ժամկետները երրորդ անձանց հնարավորություն չեն ընձեռում արդյունավետորեն իրականացնելու իրենց իրավունքների պաշտպանությունը՝ ՋԹ-ն վերադասության կամ վարչական դատավարության կարգով բողոքարկելու միջոցով:** Խնդրահարույց է այն, որ ՋԹ-ն բողոքարկելու ժամկետի սկիզբը օրենքը չի պայմանավորել շրջակա միջավայրի վրա բացասական ազդեցություն ի հայտ գալու կամ այլ անձանց իրավունքները խախտելու պահով, փոխարենը գործում են վարչական ակտերը բողոքարկելու համար սահմանված ընդհանուր ժամկետներ: Մինչդեռ ՋԹ-ի, ինչպես նաև բնօգտագործման այլ թույլտվությունների պարագայում իրավունքների խախտումները կարող են ի հայտ գալ թույլտվության գործողության ընթացքում, երբ կարող են լրացած լինել «Վարչարարության հիմունքների և վարչական վարույթի մասին» ՀՀ օրենքի 71-րդ հոդվածով սահմանված մեկամյա կամ ՀՀ վարչական դատավարության օրենսգրքի 72-րդ հոդվածով սահմանված երկամսյա ժամկետները: Ջրօգտագործման թույլտվությամբ՝ այլ անձանց իրավունքները խախտելու դեպքում արդյունավետ դատական և վարչական եղանակով պաշտպանություն ապահովելու նպատակով անհրաժեշտ է *փոփոխություններ և լրացումներ կատարել «Վարչարարության հիմունքների և վարչական վարույթի մասին» ՀՀ օրենքում և ՀՀ վարչական դատավարության օրենսգրքում՝* համապատասխանաբար վարչական բողոք և վարչական հայց ներկայացնելու համար սահմանված ժամկետների հաշվարկի սկիզբը պայմանավորելով իրավունքների խախտումն ի հայտ գալու կամ իրավունքը խախտված անձի՝ այդ մասին իմանալու պահով: Ընդ որում՝ նպատակահարմար է այսպիսի պայման ամրագրել ոչ միայն ՋԹ-ի, այլ նաև բնօգտագործման իրավունք վերապահող այլ վարչական ակտերի դեպքում:

123. **ՀՀ-ում չի ընդունվել ջրային ռեսուրսների ողջամիտ օգտագործելու և պահպանելու ռազմավարություն:** ՀՀ ջրային օրենսգիրքը և «Ջրի ազգային քաղաքականության հիմնադրույթների մասին» ՀՀ օրենքը, ինչպես նաև «Շրջակա միջավայրի պահպանության և բնական ռեսուրսների օգտագործման կառավարման ռազմավարությանը և միջոցառումների ծրագրին հավանություն տալու մասին» ՀՀ կառավարության՝ 2018 թվականի մարտի 22-ի N11 արձանագրային որոշումը սահմանում են ջրային ռեսուրսները պահպանելու և օգտագործելու ընդհանուր հայեցակարգային հենք և սկզբունքներ, այդուհանդերձ, ջրօգտագործմանը սերտորեն առնչվող տնտեսության տարբեր ճյուղեր զարգացնելու քաղաքականություն մշակելիս համապատասխան մոտեցումներ ներառելու նպատակով *անհրաժեշտ է մշակել «Ջրային ռեսուրսները ողջամիտ օգտագործելու և պահպանելու շրջանակային ռազմավարությունը և գործողությունների ծրագիրը հաստատելու մասին» ՀՀ կառավարության որոշման նախագիծ:*

124. **Բացակայում են ըստ ջրային մարմինների՝ ջրային ռեսուրսները դասակարգելու, գնահատելու և կառավարելու գործիքները:** Ըստ ջրային մարմինների՝ ջրային ռեսուրսները դասակարգելու, գնահատելու և կառավարելու գործիքներ ներդնելու նպատակով *անհրաժեշտ է վերանայել գործող ջրավազանային կառավարման պլանները, ինչպես նաև համապատասխան պահանջներ նախատեսել մշակվող ջրավազանային կառավարման պլաններում:* Միաժամանակ, *անհրաժեշտ է մշակել «Ջրային ռեսուրսների վրա ազդեցությունների մոդելավորման մեթոդաբանությունը հաստատելու մասին» ՀՀ շրջակա միջավայրի նախարարի հրամանի նախագիծ:*

125. **Գործող օրենսդրությամբ չի նախատեսվել ջրային մարմիններն ըստ կարգավիճակի դասակարգելու համակարգ:** Ջրային մարմիններն ըստ կարգավիճակի դասակարգելու համակարգ ներդնելու նպատակով *անհրաժեշտ է վերանայել ՀՀ կառավարության՝ 2010 թվականի հունվարի 14-ի N23-Ն որոշումը՝* ներդնելով ԵՄ ՋՇԴ-ով սահմանված դասակարգման և ամեն մի կատեգորիայի ջրային ռեսուրսների մոնիթորինգի/գնահատման համար համադրելի ցուցանիշներ: Այս առումով կարևոր է նաև ԵՄ ՋՇԴ պահանջներին համապատասխան մշակել *Ջրային ռեսուրսների մոնիթորինգի համակարգը զարգացնելու ռազմավարություն* և ռազմավարության հիման վրա վերանայել *ՀՀ կառավարության՝ 2003 թվականի մայիսի 22-ի N639-Ն որոշմումը՝*  ներառյալ գյուղատնտեսական աղբյուրներից արտանետվող նիտրատների հետևանքով առաջացող աղտոտման մոնիթորինգի ծրագրեր մշակելը: Ջրային ռեսուրսների մոնիթորինգի համակարգը զարգացնելու ռազմավարությունը պետք է ներառի հետևյալ բաղադրիչները՝ մակերևութային և ստորերկրյա ջրային ռեսուրսների մոնիթորինգի նոր ծրագրերի մշակում, ջրի որակի մոնիթորինգի ծրագրերի ստեղծում, ինստիտուցիոնալ կարողությունների հզորացում, մոնիթորինգի համակարգի տեխնիկական վերազինում, մեթոդաբանության մշակում, մասնագետների վերապատրաստում: Ռազմավարությունը պետք է համահունչ լինի ՀՀ-ում բնապահպանական մոնիթորինգը զարգացնելու ընդհանուր ռազմավարական մոտեցումներին:

126. **Ջրային ռեսուրսների համապարփակ կառավարման գործընթացում ներգրավված մարմինների կարողությունները բավարար չեն այդ ընդգրկուն գործառույթն արդյունավետ իրականացնելու համար:** Ջրային ռեսուրսների համապարփակ կառավարման գործընթացում ներգրավված են ջրային ռեսուրսների կառավարման և պահպանության լիազորված մարմինը` շրջակա միջավայրի նախարարությունը, և ջրավազանային կառավարման մարմինները` ջրավազանային տարածքային կառավարման վեց բաժինները, ջրային համակարգերը կառավարող մարմինը, ՀՀ էներգետիկ ենթակառուցվածքների և բնական պաշարների նախարարությունը, Բնապահպանության և ընդերքի տեսչական մարմինը: Այս գործընթացում որոշակի դերակատարություն ունեն նաև ԲՀՊՏ-ները և ՏԻՄ-երը: Նշված մարմինների արդյունավետ աշխատանքն ապահովելու նպատակով *անհրաժեշտ է մշակել ջրային ռեսուրսների համապարփակ կառավարման գործընթացում ներգրավված մարմինների կարողությունները գնահատելու և զարգացնելու հայեցակարգ,* որը կներառի առնվազն հետևյալ բաղադրիչները՝ նշված մարմինների կարողությունների հենանշային տվյալները, գնահատված կարիքները, կարողությունները փուլային զարգացնելու ռազմավարությունը (որը կհամապատասխանի ջրային ռեսուրսների համապարփակ կառավարման համակարգ ներդնելու փուլերին), կարողությունները զարգացնելու գործողությունների մոնիթորինգի ծրագիրը, կարողությունները զարգացնելու միջոցառումների ծրագիրը:

127. **ՀՀ ջրային հաշվեկշռիը կազմվել է 12 տարի առաջ և չի արտացոլում վերջին տարիների քանակական փոփոխությունները:** Ջրային ռեսուրսների համապարփակ կառավարման տեսանկյունից սկզբունքային նշանակություն ունի ՀՀ ջրային հաշվեկշիռը թարմացնելը: Ուստի *անհրաժեշտ է վերանայել ՀՀ կառավարության՝ 2008 թվականի մայիսի 29-ի N549-Ն որոշումը:* Միաժամանակ կարևոր է *մշակել «Ջրային հաշվեկշիռ կազմելու մեթոդաբանությունը հաստատելու մասին» ՀՀ շրջակա միջավայրի նախարարի հրամանի նախագիծ:*

128. **Բավարար չեն ջրային ռեսուրսները կառավարող և պահպանող մարմնի, ջրավազանային կառավարման տարածքային բաժինների, ջրային համակարգերը կառավարող մարմնի, Բնապահպանության և ընդերքի տեսչական մարմնի, ՀՀ վիճակագրական կոմիտեի միջև անհրաժեշտ տեղեկության մատչելիություն ապահովելը, այն օպերատիվ ճշգրտելը և ժամանակին փոխանակելը:** Հետևաբար անհրաժեշտ է *լրացում կատարել ՀՀ ջրային օրենսգրքի 19.2 հոդվածում և ՀՀ կառավարության` 2017 թվականի փետրվարի 2-ի N68-Ն որոշման մեջ՝* նախատեսելով ջրային կադաստրի տվյալների հասանելիություն ջրային համակարգերը կառավարող մարմնի, ջրավազանային կառավարման մարմինների, բնապահպանության և ընդերքի տեսչական մարմնի, վիճակագրական կոմիտեի, ինչպես նաև հանրության համար: Որպես վերջնական նպատակ՝ տվյալների այս շտեմարանը պետք է ինտեգրվի ENPI-SEIS ծրագրի աջակցությամբ մշակվող շրջակա միջավայրի միասնական տեղեկատվական համակարգին:

129. **Ջրային ոլորտում** **թերի է ՀՀ-ի և հարևան պետությունների համագործակցության մեխանիզմը (այդ մեխանիզմի որոշ տարրեր առկա են միայն Իրանի Իսլամական Հանրապետության հետ Արաքս գետի ջրի համատեղ նմուշառման կապակցությամբ), անդրսահմանային ջրային ռեսուրսների կառավարման խորհուրդը փաստացի չի գործում:** Անդրսահմանային ջրային ռեսուրսների կառավարման արդյունավետությունն ավելացնելու նպատակով *անհրաժեշտ է բարելավել ՀՀ և հարևան պետությունների միջև ջրային ոլորտի համագործակցության մեխանիզմը՝ երկկողմ կամ բազմակողմ պայմանագրեր, կոնվենցիաներ և համաձայնագրեր ստորագրելով:* Այդպիսի համագործակցության մեխանիզմը համարվում է «գործառական», եթե առկա է համատեղ մարմին, հանձնաժողով կամ այլ մեխանիզմ (օրինակ՝ գետավազանային կազմակերպություն) անդրսահմանային համագործակցության համար, հանդիպումներով իրականացվում է կանոնավոր (առնվազն տարին մեկ անգամ) ֆորմալ հաղորդակցություն (քաղաքական կամ տեխնիկական մակարդակներում), առկա են համատեղ կամ համակարգված ջրային կառավարման պլաններ, կամ սահմանվել են համատեղ նպատակներ, պարբերաբար (առնվազն տարին մեկ անգամ) փոխանակվում են տվյալներ: Համագործակցության մեխանիզմ ստեղծելուն զուգահեռ` *անհրաժեշտ է վերանայել «Անդրսահմանային ջրային ռեսուրսների Հայաստանի Հանրապետության հանձնախմբի կազմը հաստատելու մասին» ՀՀ վարչապետի՝ 2002թ. հոկտեմբերի 11-ի N586-Ա որոշումը՝* անդրսահմանային ջրային ռեսուրսների կառավարման խորհրդի կազմը համապատասխանեցնելով ՀՀ կառավարության ներկայիս կառուցվածքին:

## 7.7. Թիրախ 6.6.

130. Այս թիրախի շրջանակում դիտարկվում են ջրային և ջրին առնչվող էկոհամակարգերը պահպանելուն ու վերականգնելուն ուղղված իրավական խնդիրները և դրանք լուծելու ուղիները, մասնավորապես՝ բնապահպանական թողքն ապահովելու, որոշակի տեսակի պարարտանյութեր օգտագործելը կարգավորելու, նիտրատների նկատմամբ զգայուն տարածքների ռեժիմ սահմանելու, ՋԹ-ների բովանդակությունը հստակեցնելու և մի շարք այլ հարցեր:

131. **Կանոնակարգված չէ բուսական և կենդանական ծագման պարարտանյութեր օգտագործելը:** ՀՀ կառավարության՝ 2004 թվականի նոյեմբերի 18-ի N1692-Ն որոշումը չի վերաբերում բուսական և կենդանական ծագում ունեցող պարարտանյութերին, որոնք կարող են զգալիորեն ազդել էկոհամակարգերի վրա: *Անհրաժեշտ է մշակել «Բուսական և կենդանական ծագման պարարտանյութերի տեխնիկական կանոնակարգը հաստատելու մասին» ՀՀ կառավարության որոշման նախագիծ*:

132. **Ընդունված չեն նիտրատների նկատմամբ զգայուն գոտիներ սահմանող իրավական ակտեր, սահմանված չեն այդ գոտիներում գյուղատնտեսական աշխատանքներ կազմակերպելու կանոններ:** Նիտրատների նկատմամբ զգայուն գոտիներ սահմանելը և այդ գոտիներում գյուղատնտեսական աշխատանքներ կազմակերպելու հատուկ կանոններ նախատեսելը էկոհամակարգերը պահպանելուն ուղղված առաջնահերթ գործողություններ են: Այս նպատակով առաջարկվում է *մշակել «Նիտրատների նկատմամբ զգայուն գոտիներ սահմանելու չափորոշիչները հաստատելու և նիտրատների նկատմամբ զգայուն գոտիներ սահմանելու կարգը հաստատելու մասին» ՀՀ կառավարության որոշման նախագիծ,* *վերանայել ՀՀ կառավարության՝ 2003 թվականի օգոստոսի 14-ի 1110-Ն որոշումը և մշակել «Նիտրատների նկատմամբ զգայուն գոտիներում գյուղատնտեսական գործելակերպի կանոնները հաստատելու մասին» ՀՀ կառավարության որոշման նախագիծ:*

133. **Բացակայում է գետերի ինքնամաքրման կարողությունը գնահատելու մեթոդաբանությունը:** Գետերի աղտոտումը նվազեցնելու կամ կանխելու, ինչպես նաև գետերն աղտոտող տնտեսական օբյեկտների գործունեությունը կանոնակարգելու նպատակով *անհրաժեշտ է մշակել «Գետի ինքնամաքրման կարողությունը գնահատելու մեթոդը և վերջինիս կիրարկման մեխանիզմները սահմանելու մասին» ՀՀ կառավարության որոշման նախագիծ:*

134. **Սահմանված չեն առանձին գետերի վրա ՓՀԷԿ-եր կառուցելու սահմանափակումները (արգելքները):** Ջրային էկոհամակարգերի պահպանություն և հավասարակշռություն ապահովելու տեսանկյունից կարևոր նշանակություն ունի առանձին գետերի վրա ՓՀԷԿ-եր կառուցելու սահմանափակումը: *Անհրաժեշտ է մշակել «Նոր կառուցվող փոքր հիդրոէլեկտրակայանների ջրօգտագործման թույլտվությունների հայտերի մերժում՝ նախատեսված Հայաստանի Հանրապետության Կարմիր գրքում գրանցված կամ տարածքին բնորոշ՝ էնդեմիկ ձկնատեսակների ձվադրավայրեր հանդիսացող կամ դերիվացիոն խողովակներով 40 տոկոս և ավելի ծանրաբեռնված գետերի ցանկը սահմանելու մասին» ՀՀ կառավարության որոշման նախագիծ:*

135. **Հստակ չէ ՋԹ ձևաթղթի 14-րդ կետով սահմանված՝ ջրային ռեսուրսները վնասելու դեպքում նախատեսվող երաշխիքների բովանդակությունը:** Ձևավորված պրակտիկայում ՋԹ-ներում ընդամենը հիշատակվում է պատճառված վնասը փոխհատուցելու պարտավորության մասին՝ առանց հստակեցնելու հատուցման գործիքները և աղբյուրները: Մինչդեռ ՋԹ 14-րդ կետը պետք է առաջին հերթին նախատեսի տնտեսվարողի ֆինանսական երաշխիքները, օրինակ՝ դեպոնացված դրամական միջոցներ, պատասխանատվության ապահովագրության պոլիս և այլն: Հաշվի առնելով, որ ֆինանսական երաշխիքներ տրամադրելը կարող է առանցքային չլինել նվազ ազդեցություններ ունեցող ջրօգտագործողների դեպքում, նպատակահարմար է *լրացում կատարել ՀՀ ջրային օրենսգրքում և ՀՀ կառավարության՝ 2003 թվականի մարտի 7-ի N218-Ն որոշման մեջ՝* ֆինանսական երաշխիքներ ապահովելու պահանջը պարտադիր դարձնելով միայն մեծ ռիսկեր ունեցող ջրօգտագործողների համար:

136. **Հստակ ձևակերպված չեն ՋԹ ձևաթղթի 12-րդ կետով սահմանվող հատուկ միջոցառումների պայմանները:** ՋԹ ձևաթղթի 12-րդ կետը պետք է բովանդակի պայմաններ՝ հատուկ միջոցառումների մասին, որոնք կիրառվելու են արդյունավետ ջրօգտագործումը խթանելու և ջրի որակը բարելավելու, գերխոնավ և առափնյա կարևոր բնական միջավայրերը և կենսաբազմազանությունը պահպանելու համար: Սակայն տրամադրվող ՋԹ-ներում տնտեսվարողի պարտավորությունների համար սահմանված չեն հատուկ միջոցառումների իրականացման ժամանակացույց և կոնկրետ պայմաններ, որոնք հնարավորություն կընձեռեն արդյունավետ վերահսկողության համար: Հետևաբար *անհրաժեշտ է լրացում կատարել ՀՀ կառավարության՝ 2003 թվականի մարտի 7-ի N218-Ն որոշման մեջ՝* ներառելով սահմանված միջոցառումներն իրականացնելու ժամանակացույց կամ ըստ անհրաժեշտության այլ պայմաններ՝ չափելի և գնահատելի դարձնելով տնտեսվարողի պարտավորությունը կատարելը:

## 7.8. Թիրախ 6.Բ.

137. Այս թիրախի շրջանակում դիտարկվում են ՋՋ գործընթացում տեղական համայնքների մասնակցությունը բարելավելուն, հանրային մասնակցության բոլոր կառուցակարգերը հստակեցնելուն, ինչպես նաև տեղական համայնքների դերակատարությունն ու ներուժը ճիշտ գնահատելուն ու օգտագործելուն վերաբերող խնդիրները և դրանք լուծելու առաջարկները:

138. **Արդյունավետ չէ ՋԹ հայտերի վերաբերյալ հանրային ծանուցման ինստիտուտը:** ՋԹ տրամադրելու գործընթացում հանրային մասնակցության բոլոր փուլերում միակ իրավասու սուբյեկտը ջրային ռեսուրսների կառավարման և պահպանության մարմինն է: Այդուհանդերձ, միայն այդ մարմնի կողմից ծանուցելը անարդյունավետ է, քանի որ այն համայնքի բնակիչները, որտեղ իրականացվելու է ջրօգտագործումը, հաճախ չեն իրազեկվում քննարկվող ՋԹ-ի նախագծի մասին, որի պատճառը ծանուցելու անարդյունավետ եղանակներն են (ջրային ռեսուրսները կառավարող և պահպանող մարմնի ինտերնետային կայք, առնվազն 1000 տպաքանակ ունեցող պարբերական): ՋԹ հայտերի վերաբերյալ հանրային ծանուցման ինստիտուտի արդյունավետությունը մեծացնելու նպատակով *անհրաժեշտ է լրացում կատարել ՀՀ կառավարության՝ 2003 թվականի մարտի 7-ի N217-Ն որոշման մեջ՝* հանրային ծանուցման գործառույթ վերապահելով նաև ազդակիր համայնքի ղեկավարին, որը կարող է առավել մեծ արդյունավետությամբ օգտագործել ծանուցման տեղային եղանակները: Միաժամանակ անհրաժեշտ է ազդակիր համայնք(ներ)ի ղեկավարներին ծանուցելու պարտականությունը դնել հայտատուի վրա՝ սահմանելով ՏԻՄ ղեկավարին ծանուցելու մասին ՀՀ ՇՄՆ-ին ապացույց ներկայացնելու պահանջ, օրինակ՝ հետադարձ ծանուցմամբ փոստային անդորրագիր: Կարևոր է նաև ջրային ռեսուրսները կառավարող և օգտագործող մարմնի ինտերնետային կայքում տեղադրել քննարկվող ՋԹ-ների հայտերին վերաբերող մատչելի փաստաթղթեր: Հայտերի էլեկտրոնային մատչելիությունը ապահովելու համար նպատակահարմար է մշակել էլեկտրոնային եղանակով ՋԹ հայտեր ներկայացնելու գործիքակազմ:

139. **ՀՀ կառավարության՝ 2003 թվականի մարտի 7-ի N217-Ն որոշումը չի կարգավորում հանրային մասնակցության արդյունքներն արձանագրելու և ներկայացված առաջարկներն ու դիտարկումները լիազոր մարմնի կողմից ընդունելու կամ չընդունելու վերաբերյալ ամփոփագիր կազմելու հարաբերությունները:** Բուն քննարկումների փուլի համար անհրաժեշտ է *լրացում կատարել ՀՀ կառավարության՝ 2003 թվականի մարտի 7-ի* *N217-Ն որոշման մեջ՝* ամրագրելով հետադարձ կապի մեխանիզմ, ինչպես նաև հանրային մասնակցության արդյունքներն ու դրանց վերաբերյալ որոշում կայացնող մարմնի արձագանքն արտացոլող ամփոփաթերթ կազմելու պահանջ։ Ամփոփաթերթը պետք է մատչելի լինի որոշում կայացնող մարմնի կայքում:

140. **ՀՀ ջրային օրենսգրքով սահմանված ՋԹ տրամադրելու 50-օրյա ժամկետը բավարար չէ արդյունավետ հանրային մասնակցությունը ապահովելու և հայտը պատշաճ գնահատելու համար:** Նույնիսկ առավելագույն՝ 50-օրյա ժամկետի պարագայում հայտերն ուսումնասիրելու, փորձաքննելու, հանրությանը ծանուցելու, քննարկումներ կազմակերպելու, ստացված կարծիքներն ամփոփելու և ջրային ռեսուրսները կառավարող և պահպանող մարմնի կողմից համապատասխան արձագանք պատրաստելու ու հրապարակելու համար բավականին քիչ ժամանակ է մնում, քանի որ սահմանված ժամկետի զգալի մասը նախատեսված է հայտը նախնական ու վերջնական գնահատելու, ինչպես նաև գործընթացին առնչվող վարչարարության համար: *Անհրաժեշտ է փոփոխություն կատարել ՀՀ ջրային օրենսգրքում՝* սահմանված 50 աշխատանքային օրվա փոխարեն նախատեսելով առավել երկար ժամկետ:

141. **Համայնքների բնակիչները հիմնականում տեղեկացված չեն ՋՋ ոլորտի կառավարմանը մասնակցելու իրենց իրավունքի և այն իրականացնելու եղանակների մասին:** Արդյունավետ հանրային մասնակցության համատեքստում խիստ կարևոր է քաղաքացիների՝ մասնակցության իրավունքի մասին իրազեկվածությունը, որին կարող է նպաստել *ՏԻՄ կայքում և տեղեկատվական այլ միջոցներում մասնակցության իրավունքի և այն իրականացնելու կարգին վերաբերող նյութեր հրապարակելը:* Սույն առաջարկը միասնական մոտեցմամբ կյանքի կոչելու համար օգտակար կարող է լինել *ՏԻՄ-երի համար համառոտ ուղեցույց մշակելը:*

142. **Չի ընդունվել ՋԹ հայտ էլեկտրոնային եղանակով ներկայացնելու կարգը:** ՀՀ կառավարության՝ 2003 թվականի մարտի 7-ի N218-Ն որոշման Հավելված 3-ի 4-րդ կետը նախատեսում է նաև էլեկտրոնային եղանակով հայտ ներկայացնելու հնարավորություն, որի կարգը պետք է սահմանվեր ՀՀ շրջակա միջավայրի նախարարի հրամանով: Հետևաբար *անհրաժեշտ է մշակել «Ջրօգտագործման թույլտվության հայտ Էլեկտրոնային եղանակով ներկայացնելու կարգը հաստատելու մասին» ՀՀ շրջակա միջավայրի նախարարի հրամանի նախագիծ:* Այս համակարգը գործարկելով՝ հնարավոր կլինի նաև մեծացնել ՋԹ տրամադրելու գործընթացի թափանցիկությունը՝ գործընթացի վաղ փուլում ապահովելով հայտի, ինչպես նաև կից փաստաթղթերի լայն հասանելիություն հանրության և այլ շահագրգիռ կողմերի համար:

# ԳԼՈՒԽ 8. ԳԵՆԴԵՐԱՅԻՆ ԽՆԴԻՐԸ ԿԱՅՈՒՆ ԶԱՐԳԱՑՄԱՆ 6-ՐԴ ՆՊԱՏԱԿԻ ՀԱՄԱՏԵՔՍՏՈՒՄ

## 8.1. Կանանց մասնակցությունը

 143. **Ջրային ռեսուրսները կառավարելու գործընթացում կանանց կարևոր դերն ու որոշումներ ընդունելու բոլոր մակարդակներում նրանց մասնակցությունն ապահովելու անհրաժեշտությունն ամրագրված է մի շարք միջազգային փաստաթղթերով, այդ թվում՝ «Կայուն զարգացման նպատակներ 2030» օրակարգում։**

144. Հայաստանում կանայք և տղամարդիկ իրավահավասար են, ունեն ծառայություններից օգտվելու հավասար հնարավորություններ, մասնավորապես՝ կրթական, առողջապահական և այլ բնագավառներում։ Այս ամենին հակակշռում է կանանց քաղաքական առաջընթացի բացակայությունը։ Հայաստանում ներկայումս էլ կանայք շատ քիչ են ներգրավված պետական և տեղական իշխանության մարմիններում որոշումներ կայացնելու պաշտոնական գործընթացներում, ուստի նրանց մոտեցումները թերի են արտացոլվում քաղաքականության մեջ: Միևնույն ժամանակ ենթադրվում է, որ կանայք, ըստ էության, մի շարք ոլորտներում ավելի հստակ պատկերացում ունեն իրենց համայնքները զարգացնելու մասին։ Օրինակ՝ ջրային ռեսուրսների (հատկապես՝ կենցաղային ջրի) հիմնական սպառողները կանայք են, որոնք ջուրն օգտագործում են ընտանիքի կենցաղային, տնտեսական և սանիտարական կարիքների համար։ Թեև հայ կանայք մտահոգված են ջրամատակարարման և ջրահեռացման խնդիրներով, բայց նրանք սահմանափակ հնարավորություններ ունեն՝ ներգրավվելու որոշումներ կայացնելու գործընթացներում: Շատ հաճախ, ելնելով ազգային կամ մշակութային ավանդույթներից, անտեսվում է կանանց մասնակցությունը որոշումներ ընդունելիս։ Մասնակցության ցածր մակարդակը հատկապես ակներև է գյուղական համայքներում և բնակավայրերում, որտեղ առկա են սոցիալական խնդիրներ, գիտելիքների և տեղեկացվածության պակաս։ Ջրի կառավարմանը մասնակցելը չի նշանակում ﬕայն սեփական կարծիքի բարձրաձայնում, այն ենթադրում է մասնակցություն ջրին առնչվող բոլոր որոշուﬓերում՝ ջրի բաշխում, պահպանություն և օգտագործում: Գենդերային հավասարությունը և կանանց մասնակցությունը ջրային ռեսուրսները կառավարելու հիմնաքարերից են, քանի որ ապահովում են սոցիալական արդարություն, էկոլոգիական կայունություն և տնտեսական արդյունավետություն։

## 8.2. Ինչո՞ւ են կանայք ավելի խոցելի

145. Կանայք ամենախոցելին են ջրի և սանիտարիայի խնդիրների տեսանկյունից, քանի որ.

1) տնային տնտեսություններում հիմնականում կանայք են զբաղվում կենցաղավարությամբ, և այս գործընթացը հատկապես խնդրահարույց է ՀՀ այն համայնքերում, որտեղ ջրի հասանելիությունը սուղ է, և բնակիչները ջուր ստանում են օրը մի քանի ժամ։ Բազմաթիվ կանայք շատ հաճախ ստիպված են լինում կենցաղային կարիքների համար ջուրը տեղափոխել ֆիզիկական չարչարանքով.

2) բարելավված սանիտարական պայմաններ չունենալու պատճառով մարդիկ ստիպված օգտվում են ոչ պատշաճ զուգարաններից կամ իրենց կարիքները ուղղակի հոգում են բացօթյա պայմաններում: Այս պարագայում հատկապես խոցելի են դառնում աղջիկներն ու կանայք։ ՀՀ մի շարք համայնքային դպրոցներ չունեն պատշաճ զուգարաններ, և սա շատ հաճախ աղջիկների՝ նույնիսկ դասերից բացակայելու հիմնական պատճառ է.

3) ջրի և սանիտարիայի անհասանելիությունը խորացնում է կանանց բևեռացումը՝ նրանց կլանելով աղքատության և գործազրկության շրջանի մեջ, որը հասարակության և ազգային տնտեսությունների համար ունի երկարաժամկետ բացասական հետևանքներ.

4) մաքուր, բավարար քանակի ջրի և սանիտարիայի անհասանելիության պայմաններում կանայք հղիության, ծննդաբերության, հետծննդաբերական դժվարին շրջանում ունեն պաշտպանվածության պակաս և չեն կարողանում ապահովել իրենց ու նորածին երեխաների համար կյանքի առողջ սկիզբ:

146. Անվտանգ ջրի և սանիտարիայի մատչելիությունը կնպաստի հասնելու ոչ միայն Կայուն զարգացման 6-րդ նպատակին, այլ նաև կօգնի հասնելու Կայուն զարգացման այն նպատակներին, որոնք առնչվում են աղքատությանը, աշխատանքին, տնտեսական աճին և հատկապես գենդերային հավասարությանը:

# ԳԼՈՒԽ 9. ԿԶՆ6 ՆՊԱՏԱԿԻ ԹԻՐԱԽՆԵՐԻՆ ՀԱՍՆԵԼՈՒՆ ՕԺԱՆԴԱԿՈՂ ԾՐԱԳՐԵՐ

147. Սույն Ռազմավարության նպատակների հասանելիությունն ապահովելու, նշված մի շարք խնդիրներ լուծելու արդյունավետ ուղիներ և լուծումներ ընտրելու և իրականացնելու, ոլորտային բազմագործոն և բարդ միջոցառումների խելամիտ իրականացումն ապահովելու, ֆինանսական ներդրումների արդյունավետությունն ու նպատակայնությունը մեծացնելու համար, հիմնական ծրագրային առաջարկություններից զատ, կարիք կա իրականացնելու նաև օժանդակ փորձնական ծրագրեր։ Նման փոքրածավալ, կարճաժամկետ և, որ շատ կարևոր է, ոչ մեծ ներդրումներ պահանջող փորձնական ծրագրեր իրականացնելու շնորհիվ, արծարծված շատ հարցեր և խնդիրներ կարող են հիմնավորված պատասխաններ ստանալ տեխնիկական, կազմակերպչական, տնտեսական, ֆինանսական և այլ առաջարկություններում։ Ներկայումս իրականացվում են ռազմավարական խնդիրները լուծելուն ու պարզաբանելուն ուղղված մի քանի փորձնական ծրագրեր, ինչպիսիք են, օրինակ, բնակչությանը մատակարարվող խմելու ջրի որակը բարելավելուն, փոքր բնակավայրերում ժամանակակից, էժան ու արդյունավետ տեխնոլոգիաների կիրառմամբ կենցաղային կեղտաջուրը մաքրելու ապակենտրոնացված համակարգ ստեղծելուն ուղղված ծրագրերը, ջրամբարաշինությունը, ոռոգման համակարգը բարելավելը և ջրակորուստները նվազեցնելու հարցը լուծելը և այլն։

# ԳԼՈՒԽ 10. ՌԱԶՄԱՎԱՐՈՒԹՅԱՆ ԿԱՏԱՐՈՂԱԿԱՆՈՒԹՅԱՆ ՑՈՒՑԱՆԻՇՆԵՐԸ

148. Ռազմավարությունն իրականացնելու կարևորագույն խնդիրներից են կատարողական ցուցանիշները սահմանելը և ողջ գործընթացում դրանք մշտադիտարկելը։

149. Ցուցանիշներն ընտրելիս հաշվի են առնվել միջազգայնորեն ընդունված հետևյալ սկզբունքները․

1) ցուցանիշները պետք է լինեն հստակ, տեղիք չտան երկակի մեկնաբանության և ապահովեն միջազգային ցուցանիշների հետ համադրելիությունը.

2) հիմնվեն միջազգային չափորոշիչների և լավագույն փորձի վրա.

3) պետք է հիմնվեն հուսալի աղբյուրներից վերցված տվյալների վրա:

150. Սույն սկզբունքները օգտագործվել են Ռազմավարության ամեն մի գործողության համար, որոնք ներկայացված են **Հավելված 2-ում:**

# ԳԼՈՒԽ 11. ՌԱԶՄԱՎԱՐՈՒԹՅՈՒՆՆ ԻՐԱԿԱՆԱՑՆԵԼՈՒՆ ՍՊԱՌՆԱՑՈՂ ՌԻՍԿԵՐԸ

151. Սույն Ռազմավարությունն ուղղված է գերկարևոր՝ մաքուր ջրի և սանիտարիայի ոլորտում առկա իրավիճակը բարելավելուն և միջոլորտային համագործակցության արդյունավետությունն ավելացնելուն: Այնուամենայնիվ, Ռազմավարությունն իրականացնելը կարող են խոչընդոտել այնպիսի հանգամանքներ և գործոններ, ինչպիսիք են` սահմանափակ ֆինանսական ռեսուրսները, անարդյունավետ ինստիտուցիոնալ կառուցվածքը, էկոլոգիական զգայուն համատեքստը, փոփոխություններն ընկալելու հասարակական-մշակութային առանձնահատկությունները և այդ փոփոխություններն ընդունելու հանրային պատրաստակամության խնդիրները: Ռազմավարությունն իրականացնելուն սպառնացող ռիսկերի պայմանական կատեգորիաները և հավանական ռիսկերի նկարագիրը և դրանք մեղմելու միջոցառումները ներկայացված են Աղյուսակ 3-ում:

***Աղյուսակ 3. Ռազմավարությունն իրականացնելուն սպառնացող ռիսկերի պայմանական կատեգորիաները, դրանք գնահատելը և մեղմելը***

|  |  |  |
| --- | --- | --- |
| **Կատեգորիա** | **Նկարագիր** | **Ռիսկերը մեղմելու միջոցառումներ** |
| Օրենսդրական և ինստիտուցիոնալ | Օրենսդրության, քաղաքականու­թյան, պետական կառավարման ոչ պատշաճ մեխանիզմներ, այդ թվում՝ 1.հատկորոշված միջոցառումների անարդյունավետ համակարգում ու իրականացում.2.միջոցառումներ իրականացնելու համար պետական կառավարման մարմինների գործառույթների իրավական սահմանափակումներ.3. գործընթացներն իրականացնելու համար սահմանափակ մարդկային ռեսուրսներ.4.գործընթացներում ներգրավված­ների սահմանափակ գիտելիքներ ու կարողություններ.5. Ռազմավարության իրականա­ցումը խոչընդոտող շարունակական անարդյունավետ միջոցառումներ: | 1. Ապահովել բարձր մակարդակի միջոլորտային համակարգման մեխանիզմ.2. բարելավել տեղեկատվություն փոխանակելու և տարբեր գերատեսչություններին անհրաժեշտ տեղեկատվության մատչելիության հնարավորությունները.3.անցկացնել դասընթացներ և կարողու­թյունները զարգացնելու այլ միջոցառումներ՝ տարբեր գերատեսչությունների աշխատակից­ների համար։  |
| Ֆինանսական | Ֆինանսական ռեսուրսների սահմանափակ հասանելիություն, մասնավորապես՝ 1.ԿԶՆ6 թիրախներին հասնելու միջոցառումներն իրականացնելու համար անբավարար ֆինանսական ռեսուրսներ․ 2. ԿԶՆ6 թիրախներին հասնելու համար միջոցառումների ծավալն ընդլայնելուն անհրաժեշտ ռեսուրսների անբավարարություն.3. տնտեսվարող սուբյեկտների համար անբավարար խթաններ ու ֆինանսական սահմանափակ ռեսուրսներ։ | ԿԶՆ6 թիրախներին առնչվող առաջնահերթ գործողությունների համար մշակել ֆինանսական միջոցներ ներգրավելու գործիքներ և տնտեսական խթաններ: |
| Կենսաֆիզիկական | Էկոհամակարգերի և ջրային ռեսուրսների վիճակ. աշխարհագրական և երկրաբանա­կան սահմանափակումներ, այդ թվում՝ էկոհամակարգերի ու ջրային ռեսուրսների անկարողություն` դի­մա­յակելու առկա բացասական ազ­դեցություններին ու գործոննե­րին՝ նախքան սահմանված միջոցառում­ներն իրականացնելը: | Սահմանել գործողությունների առաջնահեր­թություն՝ հաշվի առնելով էկոհամակարգերի ու ջրային ռեսուրսների վիճակը, առկա ու կան­խատեսվող ազդեցությունները: |
| Հասարակական-մշակութային | Արժեքները, գիտելիքները, ռիսկերն ընկալելը և մշակութային նորմերն ազդում են ԿԶՆ6 թիրախներին հասնելու միջոցառումներ ընտրելու և իրականացնելու վրա, մասնավո­րա­պես՝ հասարակության իրազեկ­ման և գիտակցության մակարդակը բարձրացնելու անբավարար ջան­քերը հանգեցնում են համայնքի, ձեռ­նարկությունների, տնային տնտեսությունների և անհատական մակարդակում ԿԶՆ6 թիրախներին հասնելու միջոցառումները սահմա­նափակ իրականացնելուն, իսկ առանձին միջոցառումների հասա­րա­կական-մշակութային ընկալման հասնելու համար պահանջվում է տևական ժամանակ։ | Ավելի շատ ռեսուրսներ հատկացնել և ավելի մեծ ուշադրություն դարձնել հանրությանն իրազեկե­լուն և ԿԶՆ-ին վերաբերող գիտելիքները և տեղեկատվությունը ֆորմալ և ոչ ֆորմալ կրթական համակարգերում ինտեգրելուն: |
| Տեխնոլոգիական | ԿԶՆ6 թիրախներին հասնելու հա­մար անհրաժեշտ տեխնոլոգիաները մատչելի չեն կամ չափազանց թանկ են, մասնավորապես՝ ԿԶՆ6 թի­րախ­ներն իրականացնելու առավել արդյունավետ տեխնոլոգիաներ բացահայտելու և ներդնելու համար համախատասխան տեղեկատվու­թյան և կարողությունների անբա­վա­րար լինելը և էկոհամակարգերի ու ջրային ռեսուրսների համատա­րած կորուստը կանխելու համար անհրաժեշտ տեխնոլոգիաների բացակայությունը: | 1. Ավելացնել ԿԶՆ6 թիրախներն իրականաց­նելու համար անհրաժեշտ տեխնոլոգիաներ ներդնելը՝ զուգակցված ֆինանսների բարելավված հասանելիությամբ, որպեսզի հնարավոր լինի բարեհաջող գործադրել տեխնոլոգիաները։2. Դոնոր կազմակերպությունների համաֆինան­սավոր­մամբ տրամադրել թիրախային դրամա­շնորհներ՝ առավել արդյունավետ տեխնոլոգիա­ներ բացահայտելու և ներդնելու համար համա­պա­տասխան տեղեկություն հավաքելու և կարո­ղությունների բացը լրացնելու նպատակով։ |